Rossz minőségű víz folyik a csapból Székelykevén

Komoly problémát jelent a székelykeveieknek a csapvíz minősége. Eddig elsősorban a falu központjától távolabb eső utcákban panaszkodtak a lakók, de az utóbbi időben már mások is.

Hónapok óta szinte folyamatosan zavaros víz folyik a csapból, ami talán zuhanyozásra még alkalmas, de főzni már nem lehet belőle - mondja Lőrinc Julianna: „Az ősszel itt-ott három, négy hónapot nagyon csúf volt a vizünk, olyan sárga volt, mint a fa színe. Akkor valamit csináltak, itt a szomszédokban engedtek ki vizet, de csak addig volt valamennyire tiszta, amíg kiengedték, másnap megint. Volt eset, hogy másnap megint jöttek engedni ki vizet, és nagyon, de nagyon sárga volt.”
A helyi közösség ezért egy szűrőberendezéssel felszerelt nyilvános csapot nyitott a falu központjában, ahol a helyiek hozzájuthatnak a tiszta és jó minőségű ivóvízhez. Uzon János, székelykevei lakos: „Sokkal egészségesebb vizet kaptunk most megint, újból átdolgozták, amit kellett, és akkor kijelentették, hogy melyik naptól jöhetünk vízért, hogy egészségesebb vizet használjunk.”
A nyilvános csappal könnyíteni szeretne a lakosság helyzetén a helyi közösség - mondja Pirkov Ilija, a székelykevei Helyi Közösség alelnöke: „A hálózatban levő vizet szűri, teljesen leszűri a vizet. Patronszerű adalékokkal föl van szerelve a rendszer, és azok az adalékok megadják a víznek azt a minőséget, ami szükséges.”
A földek és a földbe került víz szennyezettsége miatt a tiszta víz már igen ritka Székelykevén, éppen ezért egyre többen használnak valamilyen szűrővel ellátott víztisztító készüléket.

Rossz minőségű víz Székelykevén

Rossz minőségű víz folyik a csapokból Székelykevén.

Székelykeve 1 falu Vajdaságban.
A rossz minőségű vízből
nem tudnak inni a székelykevei lakosok.
A rossz minőségű vizet főzésre
sem tudják használni a székelykevei lakosok.
A rossz minőségi vizet csak
tusolásra tudják a használni
a székelykevei lakosok.
A rossz minőségű víz
rossz az ember egészségére.
A víz sárga színű Székelykevén.
A lakosok panaszt tettek Székelykevén
a rossz minőségű víz miatt.
A falu központjában
1 szűrőberendezéssel felszerelt
csap lett nyitva.
A falu központjában a csapból
tiszta és jó minőségű víz folyik.
A szűrőberendezés miatt tiszta a víz.
A szűrőberendezés tisztítja a vizet.
A falu központjában minden lakos
tudja használni a csapot.
A székelykevei helyi közösség
nyitotta meg a csapot a falu központjában.
A székelykevei lakosok a falu központjába
járnak tiszta vízért.
Ebből a vízből lehet inni.
A székelykevei lakosok örülnek
a szűrőberendezéssel felszerelt csapnak.


Sokan kérik a védőoltást Topolyán, ám a fiatalok továbbra is kivárnak

Folyamatos az oltakozás Topolya községben. Eddig több mint 11500 lakos vette fel a koronavírus elleni vakcina második dózisát, a harmadikat pedig már több mint hatezren megkapták.

Az észak-bácskai községben a Sinopharm, a Pfizer és a Szputnyik oltóanyaga iránt a legnagyobb az érdeklődés. A topolyai egészségházban hétköznap 11 és 16 óra között, szombaton pedig 8 és 14 óra között vehetik fel a koronavírus elleni vakinát.
Nagy az érdeklődés a koronavírus elleni védőoltás felvétele iránt Topolya községben, de még mindig csak az idősebb korosztály körében – nyilatkozta stábunknak Sokoli Vrkić Anita, a Dr. Hadzsy János Egészségház főnővére.

Sokan kérik a védőoltást Topolyán

Sokan kérik a koronavírus elleni védőoltást Topolyán.

Topolya 1 város és község Vajdaságban.
Topolyán az idősebb lakosok kérik legtöbbször
a koronavírus elleni védőoltást.
Topolyán a fiatalok még mindig várnak
a koronavírus elleni védőoltás felvételével.
A topolyai lakosok a Sinopharm vakcina,
a Pfizer védőoltás és a Szputnyik V vakcina iránt
érdeklődnek legjobban.
A topolyai egészségházban hétköznap
délelőtt 11 órától délután 4 óráig
lehet felvenni a koronavírus elleni védőoltást.
A topolyai egészségházban szombatonként
reggel 8 óra és délután 2 óra között
vehetik fel a koronavírus elleni vakcinát a lakosok.


Olcsóbb lehet a tanulók buszbérlete Újvidéken

A diákok és hallgatók éves buszbérletének árát azért csökkentenék Újvidéken, mert egyre kevesebben vásárolnak hónapos jegyet.

Az elképzelés az, hogy 10 darab hónapos jegy helyett a diákok kedvezményes áron jussanak éves bérlethez - jelentette ki Miloš Vučević. Újvidék polgármestere elmondta, a városhatáron kívül eső helyekre szóló jegyár is csökkenhet, ám ezzel kapcsolatban még gazdasági kimutatásokat kell végezniük. A diákok száma egyébként nem csökkent a városban – mondta Vučević. Újvidék első embere hozzátette, lehet, hogy mindez előválasztási kampánynak tűnhet, azonban az árcsökkentést már fél évvel ezelőtt beharangozta.
A polgármester arról is beszámolt, hogy a város 10 elektromos autóbusz vásárlását tervezi, mert kedvező ajánlatot kaptak egy nemzetközi pénzügyi szervezettől, azonban végleges döntés erről egyelőre nem született.

Olcsóbb buszbérlet a diákoknak Újvidéken

A tervek szerint olcsóbb lesz az éves buszbérlet a diákoknak és az egyetemi hallgatóknak Újvidéken.

Újvidék 1 nagyváros Vajdaságban.
Még nem biztos, hogy olcsóbb lesz
az éves buszbérlet a diákoknak
és az egyetemi hallgatóknak Újvidéken.
Ez még csak terv.
Kevés ember vásárol
hónapos buszbérletet Újvidéken.
Ha olcsóbb lesz a buszbérlet,
akkor lehet, több ember
fog vásárolni buszbérletet Újvidéken.
Újvidéken sok a diák
és az egyetemi hallgató is.
Újvidék városa 10 elektromos
autóbuszt akar vásárolni.
Az elektromos autóbusz árammal megy.
Az elektromos autóbusz
nem szennyezi a környezetet.
Az elektromos autóbuszból
nem jut piszkos füst a levegőbe.


Megnyílt az ideiglenes hajléktalanszálló Szabadkán

A szállás új helyszínen, a Radić-fivérek utca 83-as szám alatt található, amely a nap 24 órájában nyitva áll a rászorulók számára.

A szabadkai ideiglenes hajléktalanszálló egy teljesen felújított épületben kapott helyet, a Bajnát helyi közösségben. Konyhával, nappalival egybekötött ebédlővel, két fürdőszobával és két különálló, összesen 9 férőhelyes alvószobával rendelkezik. A szállást a Vöröskereszt tiszta ágyneművel és ruházattal is ellátta, valamint 24 órás ügyelet is biztosítva van részükről.
Siniša Trajković, titkár, Vöröskereszt, Szabadka: „Az egészségügyi ellenőrzés idén is biztosítva lesz. 1-2-3 alkalommal, szükségtől függően. A vizsgálatok alkalmával felírt gyógyszereket is beszerezzük, valamint szakorvosi vizsgálatra is lehetőségük lesz, ha szükségük van rá.”
Az ideiglenes hajléktalanszállót Stevan Bakić, Szabadka polgármestere nyitotta meg, aki kiemelte, Szabadka városa elkötelezett a nehéz sorsú polgárok megsegítésében, ezért a szociális támogatásokra szánt összeget idén nem csökkentette: „A város a Szerb Köztársaság politikájának szellemében gondoskodik a polgárairól, kifejezetten azokról, akik a legveszélyeztetettebbek. Szabadkán ezért a szociális támogatások és a családi pótlék, a minket ért válságok és a ránk szabott korlátozások ellenére érintetlen maradt, egyetlen egy dinárral sem csökkent.”
A felhasználóknak napi három étkezés és meleg ital, valamint tisztálkodási eszközök is biztosítottak.

Tegnap megnyílt az ideiglenes hajléktalanszálló Szabadkán.

Tegnap december 13-a, kedd volt.
A hajléktalanszálló új helyszínen van.
A szabadkai ideiglenes hajléktalanszálló
teljesen felújított épületben kapott helyet.
A Radić-fivérek utca 83-as címen található
a felújított hajléktalanszálló.
A hajléktalanszálló a nap 24 órájában
nyitva van a rászorulók számára.
Konyha, ebédlő, nappali, 2 fürdőszoba
és 9 férőhelyes alvószoba van a hajléktalanszállóban.
Tiszta ágyneműt és ruházatot is biztosítanak
a hajléktalanszállóban a rászoruló embereknek.
A szabadkai ideiglenes szállót a Vöröskereszt szervezte meg.
Orvosi vizsgálaton is részt vehetnek
a rászoruló emberek a hajléktalanszállóban.
Ha szükség van, akkor a vizsgálat alkalmával
felírt gyógyszereket is beszerzi a Vöröskereszt
a rászoruló emberek számára.
A hajléktalanszálló felhasználóinak
napi 3 étkezés, meleg ital
és tisztálkodási eszközök is biztosítva vannak.


Ismét üzemel a népkonyha Szabadkán

A nyári szünet után szeptember 1-től újra főtt ételhez juthatnak a rászorulók.

Az észak-bácskai városban 1200-an veszik igénybe a szolgáltatást, közülük 300 gyerek és 600 65 évnél idősebb személy. Az ételeket a helyi közösségekben, összesen 33 ponton osztják ki. A népkonyhára főként azoknak a személyeknek van szükségük, akik munkanélküliek, nagycsaládosok vagy egyedül élnek - mondta Miodrag Varo, a szabadkai Vöröskereszt szakmunkatársa.
A népkonyhát a Vöröskereszt az önkormányzattal együttműködve pénzeli, idén mintegy 32,5 millió dinárból.

Ismét dolgozik a népkonyha Szabadkán

A nyári szünet után újra dolgozik a népkonyha Szabadkán.

Szeptember 1-jén nyílt meg újra
a népkonyha a rászoruló emberek számára.
Szeptember 1-je csütörtök, tegnap volt.
A népkonyha meleg, főtt ételt biztosít
a szegény sorsú emberek számára.
Szabadkán 1200 személy használja a népkonyhát.
Az 1200 személy közül 300 gyerek
és 600 személy 65 évnél idősebb.
A melegételt a helyi közösségekben osztják ki.
Összesen 33 szabadkai helyi közösségben
osztják a melegételt a szegény sorsú embereknek.
A népkonyhára főleg azoknak van szüksége,
akik munkanélküliek, nagycsaládosok
vagy egyedül élnek.
A népkonyhát a Vöröskereszt
és Szabadka Város pénzeli.


A jubiláló házaspárokat köszöntötték Kishegyesen

Az eseményt a Vajdasági Nagycsaládos Egyesületek Szövetsége és a Kishegyesi Nagycsaládosok Egyesülete szervezte. Az alkalmi műsort és állófogadást papi áldás követte.

A kishegyesi Petőfi Sándor Magyar Művelődési Egyesület tagjai énekes, zenés, az Ady Endre Kísérleti Általános Iskola tanulói pedig verses összeállítással köszöntötték a jubiláló házaspárokat a házasság hete alkalmából.
Az 50 éves jubileumot ünneplőktől a hosszú és jó házasság titkáról érdeklődtünk.
Fridrik Julianna, Fridrik László, Kishegyes:„ Szerintem a megértés, a megbecsülés, az elnézés egymás iránt és türelem kell, türelem az biztos.
- Mivel házasság, a házassági szeretetet emelném ki a legfontosabbnak, a szerelem után a házassági szeretet, az a valami, ami az embert megragadja.”
Novák Anna, Novák András, Kishegyes:„ A szeretet, kitartás egymás mellett, a jóban, rosszban, ahogy mondani szokták. Kisegítjük egymást.”
- Tisztelet egymás iránt, mindenkinek megengedni, hogy élje az életet, nem korlátozni semmiben, és akkor megy.”
19 jubiláló házaspár vett részt az ünnepségen, akik oklevelet és ajándékot kaptak. A Vajdasági Nagycsaládos Egyesületek Szövetsége 10. alkalommal szervezte meg az eseményt, annak érdekében, hogy felhívják a figyelmet a házasság intézményének fontosságára, értékére.
Fodor Zoltán, elnök, VANCSESZ: „Van egy kis probléma, akkor szétrázzuk a babarongyot, és akkor megy mindenki a saját útjára, ennek az ellentétét próbáljuk mi reklámozni, a családot, ahol vannak problémák, vannak örömök, amiket meg kell oldani, amik megoldódnak, ha a férj és a feleség úgy viszonyul egymáshoz, és ami tartós kapcsolatot alakít ki a két személy között.”
A kishegyesi Szent Anna templomban megáldották a jubiláló házaspárokat.

Az 50 éve együtt élő házaspárokat köszöntötték Kishegyesen

Tegnap az 50 éve együtt élő házaspárokat köszöntötték Kishegyesen.

Tegnap február 17-e, szombat volt.
Az eseményt a Vajdasági Nagycsaládos Egyesületek Szövetsége
és a Kishegyesi Nagycsaládosok Egyesülete szervezte.
A kishegyesi Petőfi Sándor Magyar Művelődési Egyesület tagjai
énekes, zenés műsorral köszöntötték a házaspárokat.
A kishegyesi Ady Endre Kísérleti Általános Iskola tanulói
verses előadással köszöntötték a házaspárokat.
Az eseményt a házasság hete alkalmából szervezték meg.
A megkérdezett házaspárok elmondták,
hogy a hosszú és jó házasság titka a szeretet, a megértés,
a megbecsülés és a türelem.
Az ünnepségen 19 olyan házaspár vett részt,
akik már 50 éve élnek együtt.
A házaspárok oklevelet és ajándékot kaptak.
A Vajdasági Nagycsaládos Egyesületek Szövetsége
10. alkalommal szervezte meg az eseményt.
Az esemény célja, hogy felhívják a figyelmet
a házasság fontosságára, értékére.
Az ünnepi műsor után a kishegyesi
Szent Anna templomban megáldották a házaspárokat.


Új Fiat Doblo gépkocsival gazdagodott a szabadkai rendőrség

A kulcsot ünnepélyesen Szabadka polgármestere adta át Igor Velimirovićnak, a szabadkai rendőrség főparancsnokának.

A jármű értéke áfával együtt 3 millió 490 ezer dinár, amelyet a város közlekedés biztonságának fejlesztésére előrelátott alapból biztosítottak. Év végéig még két Škoda márkájú gépkocsit adományoz Szabadka Városa a Szabadkai Rendőrségnek.
Stevan Bakić, polgármester, Szabadka: „Szabadka Városának kitűnő együttműködése van a szabadkai rendőrséggel, és ezen belül a közlekedési részleggel. Igyekszünk, hogy amennyire csak lehet, a segítségükre legyünk, ami a felszerelést illeti, különösképp jármű kérdésben, annak érdekében, hogy minél hatékonyabban végezhessék a munkájukat.”

Új autót kapott a szabadkai rendőrség

Új Fiat Doblo típusú gépkocsit kapott a szabadkai rendőrség.

A kulcsot ünnepélyesen
Szabadka polgármestere adta át tegnap délután.
Tegnap július 26-a, szerda volt.
Szabadka polgármesterét Stevan Bakićnak hívják.
A polgármester az autó kulcsát Igor Velimirovićnak,
a szabadkai rendőrség főparancsnokának adta át.
Év végéig még 2 Škoda márkájú gépkocsit adományoz
Szabadka Városa a Szabadkai Rendőrségnek.
Az új autó segítségével még sikeresebb munkát
tudnak végezni a szabadkai rendőrök.


A településen eddig is lehetőség volt a nőgyógyászati vizsgálatok elvégzésre, viszont az épületen kívül a Tisza-parton lévő rendelőben.

A mostani beruházással az egészségház épületén belül kap majd helyet az új rendelő.
Közel 5 éve esett át teljes felújításon a zentai Egészségház, amelynek keretében külső és belső rekonstrukciós munkálatok zajlottak, valamint kicserélték a nyílászárókat. Az új nőgyógyászati rendelő, korszerű berendezésekkel ellátva a megújult épület második emeletén kap majd helyet. Lőrinc Csongor, főtechnikus, Zentai Egészségház: „A nőgyógyászati rendelő évtizedek óta már a Tisza-parton van kihelyezve, távolabb a központi épületünktől. Ezt próbáljuk orvosolni. Az igény igen nagy a használók részéről. A nőgyógyászati rendelőt az elkövetkező két hónapban, legkésőbb 2022 nyaráig tervezzük ide behozni a központi épületünkbe.”
A még hiányzó berendezések és eszközök a tervek szerint a következő pár hónapban érkeznek meg, köztük egy modern ultrahang készülék és vizsgálószék is. A községben további beruházásokat is előláttak. Surján Gusztáv, igazgató, Zentai Egészségház: „Az elkövetkező periódusban is egy nagy léptékű beruházás lesz, ez pedig a tornyosi Egészségház felújítása. Kész van a tervdokumentáció és hamarosan át fogjuk adni a Tartományi Kormánynak, aki ezt a pályázatot kiírta.”
A Keviben és Tornyoson élő pácienseket jelenleg a tornyosi egészségház egy orvosa és két ápolója látja el.

Korszerű nőgyógyászati rendelő nyílik Zentán

Korszerű nőgyógyászati rendelő nyílik a zentai Egészségházban.

Zentán eddig is lehetőség volt
a nőgyógyászati vizsgálatok elvégzésére,
de nem az egészségházban.
Eddig a Tisza-parton lévő rendelőben lehetett
nőgyógyászati vizsgálaton részt venni Zentán.
A korszerű nőgyógyászati rendelő
a zentai Egészségház második emeletén
kap majd helyet.
Tervek szerint 2022 nyarán nyílik meg
az új és korszerű berendezésekkel felszerelt
nőgyógyászati rendelő.
A zentai Egészségház épületét
5 évvel ezelőtt teljesen felújították.
Surján Gusztáv a Zentai Egészségház
igazgatója elmondta, tervek szerint
a tornyosi Egészségház is fel lesz újítva.
Tornyos 1 falu Zenta községben.
A Keviben és Tornyoson élő lakosokat
jelenleg a tornyosi egészségház
1 orvosa és 2 ápolója látja el.


Hétfő óta nem üzemel a központi buszpályaudvar Óbecsén

Az utasokat kijelölt megállóhelyeken veszik föl az autóbuszok, és ugyanott lehet leszállni. A hiányos tájékoztatás és a hevenyészett megállóhelyek komoly elégedetlenséget váltottak ki a lakosságnál.

Szitáló esőben, a szabad ég alatt várták a buszt hétfőn az utasok Óbecsén. Ez volt az első nap, amikor nem a buszállomásról, hanem kijelölt buszmegállókról indultak a járatok. A változásról sokan nem is tudtak, mivel a Bečejprevoz vállalat csak a honlapján tett közzé erről egy közleményt. Marija Paripović, Péterréve: „Ez nem nekünk, idősebbeknek való, akik nehezen találjuk fel magukat, és nem tudunk mászkálni az autóbuszok után. Amíg itt volt a buszállomás, tudtuk, hol kell leszállni és felszállni, de most? Hova menjünk most?”
Pera Bašić, Óbecse: „Valószínűleg a napokban többet tudunk majd erről. Ez most szervezetlenül működik.”
Sok az ingázó diák, ők azt sem tudják, hol kellene kiváltaniuk a havi bérletet. Milan Miličević: „Ez katasztrófa. Nem tudjuk, hol áll meg, honnan indul a busz, semmit nem tudunk. Katasztrófa. Az a fontos, hogy megemelték a jegyárakat, nekik ez volt a legfontosabb.”
Az autóbuszok a MAXI üzlet, illetve a zeneiskola elől indulnak, de ezeken a helyeken nincs kiépített megállóhely. Dragan Tošić polgármester szerint amint megépül az ipari övezetben az új buszállomás és a régi helyén is befejeződik az építkezés, fedett megállóhelyek is lesznek a központban: „Korszerű autóbusz-megállók lesznek itt, amelyek természetesen fedettek lesznek. Autóbuszjegyeket is lehet majd itt venni. Befordulnak majd a központba az autóbuszok, de nem mind, hanem nagyjából a járművek fele.”
Az óbecsei buszpályaudvar a város szélén lévő ipari övezetbe, a Bečejprevoz telephelyére költözik ki. A mostani buszállomás helyén egy német kereskedelmi üzletlánc tervez boltot nyitni várhatóan a jövő év elején.

Hétfőtől nem működik a központi buszpályaudvar Óbecsén

Május 6-tól, hétfőtől nem működik a központi buszpályaudvar Óbecsén.

Központi buszpályaudvar az a hely, ahonnan indulnak a buszok.
Központi buszpályaudvar az a hely, ahova visszamennek a buszok.
Óbecse egy város Vajdaságban.
Május 6-tól, nem a központi buszpályaudvarból indulnak a buszok Óbecsén.
Május 6-tól a MAXI üzlet elől indulnak a buszok Óbecsén.
Május 6-tól a zeneiskola elől is indulnak buszok Óbecsén.
Az autóbuszok kijelölt megállóhelyeken veszik föl az utasokat Óbecsén.
Az autóbuszok ugyan azokon a kijelölt megállóhelyeken teszik le az utasokat Óbecsén.
A kijelölt megállóhelyen írja, hogy busz fog megállni.
Sok utas nem tudta, hogy nem fog működni a központi buszpályaudvar Óbecsén.
Az utasok nem örülnek, hogy nem működik a központi buszpályaudvar Óbecsén.
Az utasok nem örülnek, hogy kijelölt megállóhelyeken szállnak fel a buszokra Óbecsén.
A kijelölt megállóhelyeken nincs tető, ezért ha esik az eső az utasok eláznak.
Az óbecsei buszpályaudvar a Bečejprevoz telephelyén lesz.
A Bečejprevoz telephely is Óbecsén van.
A Bečejprevoz telephelyen építik az új és szebb buszpályaudvart.
Azért lesz új helyen a központi buszpályaudvar, mert a régi helyen egy nagy üzlet fog épülni.


Hamarosan ismét teljes fényében tündököl Szabadka

Folyamatban van a közvilágítás teljes körű visszaállítása Szabadkán, hamarosan a Városházát is ismét kivilágítják.

A jövő hónaptól ismét teljes lesz a közvilágítás a városban – közölte a Kommunálisügyi, Energetikai és Közlekedési Titkárság, hozzátéve, hogy mintegy 1000 megawatt áramot sikerült megtakarítani a szeptemberben életbe lépett áramtakarékossági intézkedéseknek köszönhetően. Április 1-ig befejeződnek a közvilágítás bekapcsolásának munkálatai. Addig újra felkapcsolják az összes díszkivilágítást, és a Városháza is fénybe borul. A megtakarítási intézkedések miatt szeptember óta valamivel több mint 1500 lámpát kapcsoltak le. A közvilágítás csökkentésére az utasításoknak megfelelően készítettek tervet, de azt a lakossággal is egyeztették, és terepbejárás után növelték a világítást azokon a helyeken, ahol arra a gyalogosok és a forgalom nagyobb biztonsága miatt szükség volt.

Újra lesz díszkivilágítás a szabadkai Városházán

Folyamatban van a közvilágítás teljes visszaállítása Szabadkán.

Hamarosan a Városházát is újra kivilágítják.
Áprilistól újra teljes lesz a közvilágítás a városban.
A tavalyi év szeptemberében kapcsolták le
a közvilágítást Szabadka központjában.
Ezzel spórolni akartak az áramon.
Szeptember óta több mint 1500 lámpát
kapcsoltak le a város központjában.
Tavaly 2022 volt.
Ez a spórolás sikerült is, így áprilistól
vissza lehet kapcsolni a közvilágítást.
Április 1-ig befejeződnek a közvilágítás bekapcsolásának munkálatai.
Április 1-jétől újra felkapcsolják az összes
díszkivilágítást és a Városháza fényeit is.


Hosszabb ideig tartanak nyitva a temetők Szabadkán

A temetők kapui reggel 7 órakor nyitnak és 21 óra után zárnak.

A temetők készen állnak a közelgő ünnepekre, mától hosszabb ideig tartanak nyitva Szabadkán, nyilatkozta Vesna Prćić. A Pogrebno Temetkezési Közvállalat igazgatója elmondta, a hozzájuk tartozó temetők kapui reggel 7 órakor nyitnak és 21 óra után zárnak. Ez a munkaidő november 6-ig, azaz jövő hétvégéig lesz érvényben.
Mivel a katolikus vallású keresztények kedden a mindenszentek napját, másnap pedig a halottak napját ünneplik, az ortodox hívők pedig november 5-én emlékeznek meg elhunytaikról. A közvállalat igazgatója arra kérte a polgárokat, hogy a temetők látogatása során ügyeljenek személyes tárgyaikra.

A szabadkai temetők kapui hosszabb ideig tartanak nyitva a közelgő ünnepek miatt.

Mától a szabadkai temetők
reggel 7 órától este 9 óráig lesznek nyitva.
Ma október 29-e, szombat van.
Ez a munkaidő november 6-ig,
vagyis jövő hétvégéig tart.
November 6-a jövő vasárnap lesz.
A katolikus vallású keresztények
kedden ünneplik mindenszentek napját.
Kedd november 1-je lesz.
A katolikus vallású keresztények számára
november 2-án van halottak napja.
Az orthodox hívők pedig november 5-én
emlékeznek meg az elhunytaikról.
Fontos, hogy a lakosok a temetők látogatása idején is
figyeljenek a saját dolgaikra, tárgyaikra.
A temetőkben sokszor tüzet okozhatnak
a meggyújtott gyertyák.
Fontos, hogy a megemlékezők a szabadban
csak mécsestartóban elhelyezett gyertyát
gyújtsanak meg.
Fontos, hogy a sírtól való távozás előtt
el kell oltani a mécseseket.
Fontos, hogy a forró mécsestartókat
ne dobják a temető hulladékgyűjtőjébe.


Holnap szúnyogirtás lesz Újvidéken

A levegőből permetezik a folyami szúnyogokat.

Holnaptól megkezdi a szúnyogok irtását Újvidék területén a Ciklonizacija vállalat. A Duna vízállásának változása és az utóbbi időszak csapadékos időjárása miatt gyarapodott a vérszívók populációja, ezért a szúnyoginvázió elkerülése érdekében a lárvákat is, és az idősebb egyedeket is permetezik majd.
Dario Aćimović, a Ciklonizacija vállalat szóvivője: „Várhatóan valahol ezen a héten, illetve a jövő hét végén lesz szükség a felnőtt folyami szúnyogok elleni kezelésekre. Emiatt holnaptól, azaz a június 20-tól július 5-ig terjedő időszakra meghirdettük a szúnyogirtást. Levegőből fogjuk permetezni a felnőtt folyami szúnyogokat, de mindez az időjárási körülményektől és a szúnyoglárvák kikelésétől függ.”

Szúnyogirtás Újvidéken

Ma június 20-a, csütörtök van.
Repülőből, vagyis levegőből permetezik a szúnyogokat.
A Duna vízállásának változása és az elmúlt időszak
esős időjárása miatt megnövekedett a szúnyogok száma Újvidéken.
Emiatt fontos a szúnyogirtás a vajdasági városban.
A szúnyogirtás június 20-tól július 5-ig tart Újvidéken.
A szúnyogirtást akkor végzik el, ha nem lesz esős, szeles időjárás
a következő napokban Újvidéken.


Családi nap és toborzó Hajdújáráson

A hajdújárási Vinogradar Labdarúgóklub szombaton családi napot és toborzót tart.

A program 15 órakor a toborzóval veszi kezdetét, majd fél négytől a Vinogradar utánpótlás csapatainak kispályás tornáját tekintheti meg a közönség. 17 óra 30 perckor a hajdújárási öregfiúk és az utánpótláskorú játékosok szülei csapnak össze, majd fél kilenckor a Vinogradar ifjúsági együttese és a Magyarkanizsa-Zenta-Ada községközi liga válogatottja mérkőzik meg egymással, és ekkor helyezik üzembe az új reflektorokat is.

Családi nap és toborzó Hajdújáráson

Hajdújárás 1 falu Vajdaságban.
A Vinogradar Labdarúgóklub 1 focicsapat.
Szombat június 19-e lesz.
A program délután 3 órakor kezdődik toborzással.
Toborzás azt jelenti, hogy a focicsapat tagjai
új focistákat keresnek a csapatba.
A toborzás után 15 óra 30 perctől kezdődik
a Vinogradar fiatal csapatainak a kispályás tornája.
17 óra 30 perckor a hajdújárási öregfiúk
és a fiatal focisták szüleinek a focimeccsét
nézheti meg a közönség.
Este 20 óra 30 perctől pedig a Vinogradar
ifjúsági csapata és a Magyarkanizsa-Zenta-Ada
csapata játssza a meccset.
Ekkor fognak először működni az új reflektorok
a hajdújárási focipályán.
A hajdújárási Vinogradar Labdarúgóklub
mindenkit szeretettel vár szombaton
a családi napra és toborzásra.


Kigyulladt egy busz Szabadkán

Kigyulladt egy autóbusz ma délután Szabadkán, a Proletár Brigád utcában, ismertebb nevén a Szerb soron, a Szent Kereszt templom közelében.

Műszak végén tartott haza a 9-es jelzésű városi járat. Nem hivatalos információk szerint utas nem volt a buszon, a tüzet motorhiba okozhatta.
A helyszínre kiérkeztek a tűzoltók, és gyorsan megfékezték a lángokat - tudósít riporterünk a helyszínről.
Dejan Ljubisavljević, a Subotica-trans Utasszállító Közvállalat igazgatója: „Utasok nem voltak, csak a sofőr, aki megpróbált reagálni. A maga részéről mindent megtett, amit csak tudott, de nem sikerült neki, amit az ő állítása szerint tennie kellett volna a tűz eloltásáért, de ettől függetlenül ismét sikerült megelőzni a nagyobb kárt."

Kigyulladt egy busz Szabadkán

Tegnap délután kigyulladt 1 busz Szabadkán.

Tegnap május 3-a, szerda volt.
Szabadkán, a Proletár Brigád utcában,
ismertebb nevén a Szerb soron,
a Szent Kereszt templom közelében
gyulladt ki az autóbusz.
Munkaidő végén tartott haza a 9-es jelzésű városi járat.
Nem hivatalos információk szerint utas nem volt a buszon.
A tüzet motorhiba okozhatta.
A helyszínre kiérkeztek a tűzoltók,
és gyorsan megfékezték a lángokat.
A tűznek sérültjei nincsenek.


Négy számítógépet és ezek tartozékait adományozta a szabadkai Svetozar Marković Gimnázium az Autista Személyeket Segítő Szabadkai Egyesületnek.

A szervezet központja, ahol fogyatékkal élőket foglalkoztatnak, idén januárban ünnepelte fennállásának első évét. A hely egyébként kávézóként is működik, ahol adománnyal fizethetnek a vendégek.
Dušan Pavlović, iskolaigazgató: „A Szív hangjai nevű szervezet munkatársai megkérdezték, nem tudnánk-e segíteni nekik informatikai felszereléssel, számítógépek adományozásával. Tekintettel arra, hogy a városnak és a köztársaságnak köszönhetően jól el vagyunk látva informatikai eszközökkel, úgy döntöttünk, hogy négy régi számítógépet adunk egy olyan szervezetnek, melynek ez sokat fog jelenteni. Egyébként a gimnáziumi diákjaink szülei is itt vannak, tehát ez egy jelentős együttműködés a szervezettel.”

Számítógépeket kapott az Autista Személyeket Segítő Egyesület

Számítógépeket kapott az Autista Személyeket Segítő Szabadkai Egyesület.

Összesen 4 számítógépet és ezek tartozékait kapta el az egyesület.
Az adományokat a szabadkai Svetozar Marković Gimnázium adta.
A szervezet központja idén ünnepelte működésének első évét.
Idén 2024 van.
A szervezet központjában fogyatékkal élő személyeket foglalkoztatnak.
A szervezet központja kávézóként is működik.
Ebben a szabadkai kávézóban adománnyal fizethetnek a vendégek.
A gimnázium diákjai és szülei is részt vettek
a számítógépek átadásán.


Szabadka idén is támogatja a gyermekvállalást

Tavaly több mint 1000 állapotos nő igényelt egyszeri támogatást.

Gyermekvállalást segítő támogatást nyújt idén is Szabadka. A Városi Tanács döntése szerint a gyermeket váró asszonyok ebben az évben is 15 ezer dináros egyszeri támogatást kapnak, és a szülőket pedig még 10 ezer dinárral segítik az első gyermek megszületését követően. Az állapotos nők közül 1068-an igényelték az egyszeri támogatást, az első gyermek után járó összeget pedig 544 esetben utalták át tavaly.

Szabadka város idén is támogatja, azokat az asszonyokat, akik gyermeket várnak.

Egyszeri pénztámogatást kapnak
azok az asszonyok,
akik gyermeket várnak.
15 000 dináros támogatást kapnak
azok az asszonyok, akik gyermeket várnak.
Szabadka város idén is támogatja
azokat a házaspárokat,
akiknek megszületett az 1. gyermeke.
10 000 dináros támogatást kapnak
azok a szülők,
akiknek megszületett az 1. gyermeke.
Idén 2020 van.
Tavaly is támogatta Szabadka
azokat a házaspárokat,
akik gyermeket vállaltak.
Tavaly 2019 volt.
A támogatást kérni kell
Szabadka várostól.
Tavaly nagyon sok állapotos nő
kérte a pénzbeli támogatást.
Állapotos nő az, aki babát vár.
Tavaly az 1. gyermek születése után is
sok szülő kérte a pénzbeli támogatást.


Teljesen felkészült a fűtési idényre a Szabadkai Távfűtőművek

Elvégezték a teljes rendszer nagyjavítását, akár azonnal megkezdhetnék a fűtést – tájékoztatott Saša Petković, a vállalat igazgatója. Az energiaárak miatt viszont változásokra is számítaniuk kell a polgároknak.

Bár hivatalosan október 15-én kezdődik a fűtési szezon, ha október elsejétől három egymást követő napon át este 9 órakor 12 fok alatti lesz a hőmérséklet, akkor azonnal megkezdik a fűtést. Az illetékes minisztérium ajánlására az eddigi 21 fok helyett 20 fokra melegítik fel a lakásokat. Ez az 1 fokos csökkentés országos szinten 6%-os megtakarítást fog jelenteni.
A Szabadkai Távfűtőművek igazgatója elmondta, hogy kénytelenek lesznek növelni az árakat, 10 százalék körüli emelést kértek Szabadka Önkormányzatától, amiről szeptember 29-én dönt majd a városi tanács. Hozzátette, bár nehéz tél előtt állunk, nem tartanak attól, hogy akadozások lesznek a fűtésben.
Saša Petković, igazgató, Szabadkai Távfűtőművek KKV: „Fel vagyunk készülve, több megbeszélésen is részt vettünk a minisztériumban. Az állami vezetőség valóban megtette a szükséges lépéseket, és egyelőre elegendő gázt biztosított. A mi vállalatunk kiemelt energiaforrása a gáz, bár rendelkezünk tartalék fűtőolajjal is. Ha szükség lesz rá, fűthetünk fűtőolajjal is, mi arra is felkészültünk. Komoly eszközöket fordítottunk a gázolaj-vezetékek felújítására, amihez visszamenőleg harminc éve hozzá se nyúltak, mivel nem volt szükség arra, hogy gázolajjal fűtsenek.”

Felkészült a fűtési szezonra a Szabadkai Távfűtőművek

Teljesen felkészült a fűtési szezonra a Szabadkai Távfűtőművek.

Elvégezték a teljes rendszer nagyjavítását.
A Szabadkai Távfűtőművek igazgatója szerint,
így akár már ma megkezdhetnék a fűtést Szabadkán.
A Szabadkai Távfűtőművek igazgatóját
Saša Petkovićnak hívják.
Hivatalosan október 15-től kezdődik
a fűtési szezon Szabadkán.
Ha október 1-jétől három egymást követő napon át
este 9 órakor 12 fok alatti lesz
a hőmérséklet, akkor azonnal megkezdik a fűtést.
Az idei fűtési szezonban változás is lesz.
Az eddigi 21 fok helyett idén 20 fokra
melegítik fel a lakásokat az országban.
Ezt az energiatakarékosság miatt teszik.
A Szabadkai Távfűtőművek igazgatója
azt is elmondta, hogy növelni fogják a fűtési árakat.
Szeptember 29-én dönt majd a városi tanács
az idei szezon fűtési árairól.
A Szabadkai Távfűtőművek igazgatója szerint,
nehéz tél áll előttünk, de nem kell
akadozásokra számítani a fűtésben.


A romló járványhelyzet miatt bezárták a nyilvános medencéket Szabadkán

Sem a Harcosok sorakozója lakótelepen levő, sem pedig a sétaeredei medence nem üzemel a továbbiakban. A döntés pénteken lépett életbe, és visszavonásig érvényes.

A Stadion Kommunális Közvállalat illetékesei azután döntöttek a bezárás mellett, hogy Szabadkán csütörtökön rendkívüli helyzetet hirdettek a koronavírus városban való gyors terjedése miatt.

Bezárták a nyilvános medencéket Szabadkán

A rossz járványhelyzet miatt bezárták a nyilvános medencéket Szabadkán.

Péntektől zárták be
a nyilvános medencéket
Szabadkán.
Péntek november 27-e volt.
Nem dolgozik a Harcosok
sorakozója lakótelepen lévő
medence.
Nem dolgozik
a sétaerdei medence sem.
Szabadkán is sok
a koronavírusos beteg,
ezért zárták be
a nyilvános medencék
a városban.


Ajándékcsomag az újszülötteknek és szüleiknek Zentán

A Nemzetközi Vöröskereszt hetén született babákat és szüleiket ajándékozta meg egy-egy csomaggal a Zentai Közkórházban a helyi Vöröskereszt szervezete. A hét alkalmából a zentai mozgalom csapata több programmal is készült.

Összesen 5 gyermek, 2 kisfiú és 3 kislány született a Zentai Közkórházban a Nemzetközi Vöröskereszt hetén. Az újszülöttek és szüleik ebből kifolyólag a zentai Vöröskereszt jóvoltából egy csomagot vehettek át. Az akció célja, hogy a polgárok megismerjék és csatlakozzanak szervezethez.
Teodora Đukić, a zentai Vöröskereszt titkára: „A mozgalomnak az ez évi mottója a „Minden, amit teszünk, szívből tesszük”, tehát általában ezek a kisbabák, akik ilyenkor megvannak ajándékozva, visszatérnek hozzánk és csatlakoznak a munkánkhoz, és nagyon örülünk ezért. Visszamenőleg már nagyon sok ilyen jó tapasztalatunk volt.”
A Zentai Közkórházban éves szinten átlagosan 800-900 gyermek születik.
Dr. Csáki Beáta, igazgató, Zentai Közkórház: „Januártól idáig 218 gyermek született az intézményünkben. Ez változó, mert ami azt illeti, majd az év végén fog kiderülni, hogy a tavalyi évhez képest meglesz-e ugyanaz a szám, vagy esetleg javuló tendenciát mutat, vagy csökkenőt.”
A Vöröskereszt hetén számos programmal készül a szervezet országszerte. Zentán ebben az időszakban tagságukba fogadják az általános iskola első osztályos tanulóit is, illetve folyamatosan megszervezik az önkéntes véradást is.

Ajándékcsomagot kaptak az újszülöttek és szüleik Zentán.

A Nemzetközi Vöröskereszt hete alkalmából
kaptak ajándékcsomagot az ezen a héten született
babák és szüleik.
Az akció célja, hogy a lakosok még jobban megismerkedjenek
a Vöröskereszt munkájával,
és csatlakozzanak a szervezethez.
Az ajándékokat a zentai Vöröskereszt tagjai
adták át a Zentai Közkórházban.
A Nemzetközi Vöröskereszt hete alkalmából
a zentai Vöröskereszt csapata több programmal is készül.
Zentán ebben az időszakban
a Vöröskereszt csapatába fogadják
az általános iskola első osztályos tanulóit,
illetve folyamatosan megszervezik az önkéntes véradást is.
A Nemzetközi Vöröskereszt hetén
összesen 5 gyermek, 2 kisfiú és 3 kislány született
a Zentai Közkórházban.
A Zentai Közkórházban évente átlagosan
800-900 gyermek születik.


Egy tál szeretet

Mától öt napon át oszt meleg ételt szegény sorsú gyerekeknek Óbecsén a Than Fivérek Értelmiségi Kör. A 45 gyermek és szülő étkeztetését a tartományi kormány támogatta.

Friss pörkölt, savanyúság és sütemény – negyvenöt mélyszegénységben élő óbecsei gyereknek és szüleiknek lett hétfőn ez az ebédje. Az ételosztásra a Than Emlékház előcsarnokában került sor. Halápi Tibor havi 13 ezer dinárból egyedül neveli fogyatékos lányát. Nekik ez a kis segítségét is örömet jelent.
Halápi Tibor: „Köszönetet mondhatunk azoknak, akik ezt megszervezték, hogy bár az ünnepek előtt egy kicsit a gyerekeknek örömet szerezzenek, hogy valamivel jobb ételt kapjanak, amit nem bírnak a szülők megteremteni.”
Zaj Máriának kilenc gyermeke van, ők a Gyermekbarátok Egyesületének a csomagosztásán is ott voltak a minap. A legkisebb gyermek még nincs 3 éves.
Zaj Mária: „Mi örülünk minden ilyen támogatásnak. Nagyon sokat segít nekünk az Izabella tanító néni, de a Lurkóházasok és a játékházasok is. Nagyon örülünk mindennek.”

Az Egy tál szeretet elnevezésű jótékonysági akció szervezője a Than Fivérek Értelmiségi Kör volt, a megvalósítást pedig a tartományi oktatási titkárság támogatta. Bonifárt László, a Than Fivérek Értelmiségi Kör elnöke kiemelte, hogy míg tavaly 40 tál ételt tudtak kiosztani 5 napon keresztül, az indén 45 tál ételt tudnak biztosítani. Hozzátette, hogy az ételeket helyi vállalkozók készítik.
Az akció megvalósításában az óbecsei Fokoláré Mozgalom aktivistái is részt vettek.

Meleg ételt osztanak a gyereknek Óbecsén

Tegnap meleg ételt kezdtek osztani szegény sorsú gyerekeknek Óbecsén.

Tegnap december 20-a, hétfő volt.
Óbecse 1 város és község Vajdaságban.
Hétfőtől 5 napig osztják a meleg ételeket
a szegény sorsú gyerekeknek az óbecsei
Than Fivérek Értelmiségi Kör tagjai.
45 szegény sorsú gyermek és szülő
fog kapni 5 napig meleg ételt.
A meleg ételek kiosztása az óbecsei
Than Emlékház előcsarnokában történik.
A szegény sorsú szülők és gyerekek is
nagyon örülnek a meleg ételnek.
Halápi Tibor és lánya is kapott tegnap meleg ételt.
Halápi Tibor elmondta, hogy nagy segítséget jelent
a meleg étel a család számára.
Halápi Tibor szerint örömet tudnak szerezni
a gyerekeknek a meleg étellel,
amit lehet, hogy máskor nem tudnak
biztosítani a szülők a gyerekeiknek.
A jótékonysági akció neve:
Az Egy tál szeretet.
Idén a szervezők 45 tál meleg ételt tudnak kiosztani
5 napon keresztül a szegény sorsú
gyerekeknek és szüleiknek.
Idén 2021 van.


Fogyatékkal élőket foglalkoztatnak Szabadka új kávézójában

Átadták Szabadkán a Zvuci srca Subotica, avagy a Szabadkai szívhangok klubhelyiségét, amelyet a fogyatékkal élők és az őket támogatók számára hoztak létre. Kávézóként is működik, ahol fogyatékkal élőket foglalkoztatnak.

A Zvuci srca Subotica, avagy a Szabadkai szívhangok klubhelyisége és kávézója az autizmussal élőket segítő városi egyesület kezdeményezése nyomán jött létre.
Suzana Skenderović, az egyesület vezetője : „Kezdetben nyolctól tíz fogyatékkal élő személyt foglalkoztatnunk. Ők négyórás váltásban fognak dolgozni. Felszolgálják a kévét és elvégzik, amit tudnak. Ez egy olyan hely, ahol a fogyatékkal élők dolgozhatnak, akik az állásbörzén nem kapnak lehetőséget. Minden esetre itt kaptak munkát és mosolyt, és valóban dolgozni szeretnének."
A projekt Szabadka Város közbenjárásával a Munkaügyi Minisztérium támogatásának köszönhetően valósult meg. Stevan Bakić szabadkai polgármester elmondta, hogy a továbbiakban is azon fognak dolgozni, hogy az ilyen és ehhez hasonló kezdeményezéseket felkarolják.
„Sikerült bizonyítanunk, hogy Szabadka példamutató. Az intézményekkel és a rajtuk kívül működőkkel bebizonyítottuk, hogy a városnak nagy szíve van."
Nikola Selaković, az illetékes tárca vezetője példaértékűnek nevezte, hogy Szabadka költségvetésének öt százalékát szociális kérdésekre fordítja.„Mindannyiunk szíve ugyanúgy dobog. Nincsenek itt nagy, lényegi különbségek. Ha nincs különbség Isten előtt, akkor az emberek előtt sem kellene, hogy legyen."
A tárcavezető elmondta, hogy egy programot indítanak márciusban, amellyel segíteni szeretnék a fogyatékkal élők elhelyezkedését, növelni munkavállalási esélyeiket. Emellett elmondta, hogy a szabadkai Gerontológiai Központ fejlesztése, felújítása is folytatódik, a miniszter szavai szerint sokkal dinamikusabban, mint ahogy az az előző években tapasztalható volt.

Fogyatékkal élő embereknek ad munkahelyet az új kávézó Szabadkán

Tegnap délután átadták a Zvuci srca Subotica klubhelyiségét Szabadkán.

Tegnap január 16-a, hétfő volt.
A Zvuci srca magyarul Szabadkai szívhangokat jelent.
Az új klubhelyiséget a fogyatékkal élő emberek
és az őket támogatók számára hozták létre.
Az új klubhelyiség kávézóként is működik.
Ebben a klubhelyiségben fogyatékkal élő emberek dolgoznak.
A klubhelyiséget és kávézót
az autizmussal élőket segítő városi egyesület hozta létre.
Az egyesület vezetőjét Suzana Skenderovićnak hívják.
Suzana elmondta, kezdetben 10 fogyatékkal élő személy
dolgozik a kávézóban.
Ők szolgálják fel a kávét a vendégeknek
és elvégzik, amit tudnak.
Ez a hely nagyon fontos a fogyatékkal élő személyeknek,
mert munkát és mosolyt kaphattak.
A kávézó átadásán részt vett
Szabadka polgármestere, Stevan Bakić is.
A polgármester szerint a klubhelyiség
és kávézó létrehozásával Szabadka megmutatta
mennyire példamutató.
A polgármester emondta, hogy a jövőben is
támogatni fogják az ilyen helyek megnyitását
és a fogyatékkal élő embereket.
Fogyatékkal élő ember például
a mozgássérült ember, a látássérült ember,
az értelmileg akadályozott ember.


Új járművek a hatékonyabb munkához

Három új gépkocsival gyarapodott a Magyarkanizsai Egészségház gépparkja önkormányzati támogatásból. Emellett megújult az adorjáni Egészségház is, ahol sor került az épület külső-belsős festésére és a nyílászárók cseréjére is.

Az adorjáni Egészségházban heti két alkalommal rendel orvos, míg a nővéri szolgálat napi szinten elérhető a helyiek számára. Több mint ezer polgár veszi igénybe az orvosi ellátást, ezért is volt már fontos, hogy bizonyos felújítások megvalósuljanak. Sikerült legalizálni az épületet, majd sor került a nyílászárók cseréjére, elvégezték a külső-belső festést is.
Az adorjáni épület mellett állagmegőrző munkálatok folytak a magyarkanizsai Egészségházban is. Több rendelőt átfestették, de sor került a régi épületben a fő vízvezeték cseréjére is. A két fejlesztés 3-3 millió dinárból valósult meg. Bővült az egészségház géppark állománya is – emelte ki Gyólay Karolina, a Magyarkanizsai  Egészségház igazgatónője. „A három új autó 5 és fél millió dinárba került, amit persze az orvosok és a nővérek terepi, illetve házi látogatását fogja szolgálni. De ugyanúgy fogják használni a védőnők, illetve mindenki, akinek szüksége van, például a laborosok, technikusok, hogy kimenjenek házhoz vért venni.”
Magyarkanizsa önkormányzata folyamatosan támogatja az Egészségház működését eszközbeszerzéssel és infrastrukturálisan.
Fejsztámer Róbert, polgármester, Magyarkanizsa: „Az elmúlt három évben 9 autót vásárolt az önkormányzat az Egészségháznak. Ezzel a kilenc autóval jelentősen javítottuk a gépjárműpark minőségét.”
A fejlesztések mellett a magyarkanizsai Egészségházban az elmúlt időszakban nőtt az általános orvosok száma is, valamint több új felszerelést is vásároltak a minőségibb és gyorsabb ellátás érdekében.

Új járműveket kapott a Magyarkanizsai Egészségház

Összesen 3 új autót kapott a Magyarkanizsai Egészségház.

A Magyarkanizsához tartozó adorjáni Egészségház is megújult.
Az adorjáni Egészségház épületén
külső és belső festés és az ablakok, ajtók cseréje történt.
Az adorjáni Egészségházban heti 2 alkalommal rendel orvos.
A nővéri szolgálat minden nap elérhető az adorjáni lakosok számára.
Több mint 1000 lakos veszi igénybe az orvosi ellátást Adorjánon.
Ezért is volt már fontos, hogy a felújítások megtörténjenek.
Az adorjáni épület mellett munkálatok folytak
a magyarkanizsai Egészségházban is.
Több rendelőt átfestettek, a régi épületben
a fő vízvezeték cseréje is megtörtént.
A fejlesztések mellett a magyarkanizsai Egészségházban
az elmúlt időszakban több lett az általános orvosok száma is.
Több új felszerelést is vásároltak
a minőségibb és gyorsabb ellátás érdekében.


Fokozott ellenőrzés az iskolák és az óvodák környékén

Fokozottan ellenőrzi az előírt sebességkorlátozás betartását az iskolák és az óvodák környékén a közlekedési rendőrség a gyerekek nagyobb biztonsága érdekében.

A sebességet külső rendőri jelzés nélküli járművekben, kézben tartott radarokkal és sebességmérőkkel ellenőrzik, és motoros rendőrök is részt vesznek az akcióban. A közlekedési rendőrség emellett azt is ellenőrzi, hogy a szülők betartják-e a gyerekek gépjárművekben történő szállításának szabályait, és hogy az autósok tiszteletben tartják-e a gyalogosok elsőbbségi jogát az átkelőknél. A közlekedésbiztonsági törvény szerint a települések iskolai övezetében 30 km-es óránkénti sebességgel haladhatnak a járművek 7 és 21 óra között, kivéve, ha a tilalom idejét közlekedési táblával másként nem határozták meg.

Szigorú rendőri ellenőrzés az iskolák és az óvodák környékén

Szerdán kezdődött el a tanítás az iskolákban.

Elkezdődtek a foglalkozások is
az óvodákban.
Tegnap szeptember elseje, szerda volt.
Az iskolakezdés és az óvodakezdés miatt
a rendőrök szigorúan ellenőrzik az autósokat
az iskolák és az óvodák környékén.
A rendőrök azt figyelik, hogy a sofőrök betartják-e
a sebességkorlátozásokat az iskolák
és az óvodák környékén.
Az iskolák és az óvodák környékén
sem szabad gyorsan hajtani.
A rendőrök azért ellenőrzik szigorúan az autósokat
az iskolák és az óvodák környékén,
hogy a gyerekek nagyobb biztonságban legyenek.
Az akcióban motoros rendőrök is részt vesznek.
A rendőrök azt is ellenőrzik,
hogy a szülők biztonságban szállítják-e a gyerekeket
az autóban.
Az autóban fontos bekapcsolni a biztonsági övet
a gyerekeknek is.
A rendőrök azt is figyelik, hogy az autósok
átengedik-e a gyalogosokat az átkelőknél.
A törvény szerint az iskolák és az óvodák közelében
30 kilométeres óránkénti sebességgel
szabad haladniuk a járműveknek
reggel 7 óra és este 9 óra között.
Jármű például az autó, a motor, a kamion.


Ajándékot kaptak Szabadka városnapi újszülöttjei

Szabadka Város napján, szeptember elsején összesen öt újszülött látta meg a napvilágot, két kislány és három kisfiú.

Mindannyian természetes úton születtek és jól vannak. Őket látogatta meg ma a Szabadkai Közkórház szülészeti osztályán Bogdan Laban és megajándékozta az öt városnapi baba édesanyját. Szabadka polgármestere kiemelte: a városvezetés továbbra is a népszaporulat serkentésén fog dolgozni. Az önkormányzat pénzeszközöket biztosít a mesterséges megtermékenyítés támogatására, a szülői pótlékra és egyszeri juttatást folyósít a várandós kismamáknak. Ezenkívül pénzeli a harmadik és negyedik gyermek elhelyezését a szabadkai iskoláskor előtti intézményekben.

Ajándék a Szabadka városnapi újszülötteknek

Ajándékot kaptak az anyukák, akik szeptember 1-jén szültek Szabadkán.

Az anyukák ma kaptak ajándékot.
Ma szeptember 2-a, hétfő van.
Szeptember 1-jén volt Szabadka városnapi ünnepsége.
Szeptember 1-jén 5 újszülött született Szabadkán.
Szeptember 1-jén 2 kislány született Szabadkán.
Szeptember 1-jén 3 kisfiú született Szabadkán.
Az anyukák és az újszülöttek is jól vannak.
Az édesanyák az ajándékot Szabadka polgármesterétől kapták.
Szabadka polgármesterét Bogdan Labannak hívják.
A polgármester elmondta, fontos, hogy sok baba szülessen Szabadkán.
A polgármester elmondta, Szabadka város segíti a családokat.
Szabadka város pénzzel segíti a mesterséges megtermékenyítést.
Mesterséges megtermékenyítés az, amikor a nőnek nem lehet babája.
Mesterséges megtermékenyítés a kórházban van.
Mesterséges megtermékenyítéskor a nő injekciót kap.
Pénztámogatást kapnak egyszer a várandós kismamák is Szabadkán.
Várandós kismama az, aki kisbabát vár.
Pénztámogatás kapnak azok a családok, ahol 3 vagy 4 gyermek van.


Kommunális milícia Szabadkán

Hamarosan megjelenhet Szabadka utcáin a kommunális milícia – értesült a helyi sajtó.

Ez a szolgálat sokkal nagyobb hatáskörrel rendelkezne, mint a kommunális rendőrség. A kompetenciák között szerepelne a kommunális rend fenntartása, a városi és külvárosi közforgalom felügyelete, az állami szimbólumok használatának ellenőrzése, valamint a település utcáinak védelme. A milíciának joga lenne az igazoltatáshoz, a személygépkocsik átvizsgálásához, valamint a gyanús tárgyak lefoglalásához. A szolgálat megalakításáról a Városi Képviselő-testület dönt majd.

Kommunális milícia Szabadkán

Lehet, hogy kommunális milíciát
fognak bevezetni Szabadkán.

A kommunális milíciának
hasonló feladatai vannak,
mint a rendőröknek.
A kommunális milícia
segít a rendőrségnek.
Szabadkán vannak kommunális rendőrök.
A kommunális rendőr feladata,
hogy ellenőrizze,
minden rendben van a városban.
A kommunális rendőrség is tud adni büntetést.
A kommunális rendőrség
nem ellenőrizheti a forgalmat.
A kommunális milícia például
tudja ellenőrizni a városi
és a külvárosi forgalmat is.
A kommunális milícia például
a települések utcáinak biztonságára is
oda fog figyelni.
A kommunális milíciának szabad
igazoltatni is.
Igazoltatás az, amikor a rendőr
leállítja az embereket az utcán,
és elkéri a személyi igazolványukat.
A kommunális milíciának szabad
átvizsgálni az autókat is.
A Városi Képviselő-testület fog dönteni arról,
hogy lesz-e kommunális milícia Szabadkán.
A Városi Képviselő-testületben
szabadkai politikusok vannak.


Újra hófehér Atlaszok vállát nyomja a Szabadkai Városi Könyvtár

Befejeződtek a Szabadkai Városi Könyvtár épületén végzett munkálatok. A Szerb Köztársaság költségvetéséből 18 millió dinárt biztosítottak a munkálatok elvégzésére.

Újra a régi pompájában tündököl a Szabadkai Városi Könyvtár fő homlokzata. Egy menthetetlennek tűnő probléma volt, amikor tavalyelőtt novemberben leszakadt a könyvtár erkélyét tartó egyik Atlasz-szobor karja - mondta dr. Pásztor Bálint. A szabadkai Városi Képviselő-testület elnöke hozzátette: azonnal reagáltak, és az Államigazgatási és Önkormányzati Minisztérium által 18 millió dinár értékben a köztársasági kormány pénzelte a felújítást. Ennek érdekében a VMSZ alelnöke személyesen járt közben. A főtér, illetve a Korzó most teljesen más képet mutat. Közel két évvel az új városi hatalom megalakulását követően már kijelenthető, hogy nem csak a szavak szintjén tartják fontosnak azt, hogy az emblematikus épületek megóvása fontos prioritás legyen - szögezte le dr. Pásztor Bálint: „A közeljövőben el fog indulni a Városháza felújítása, és ugye évtizedeket követően befejeztük a fő homlokzatot a Városi Könyvtár épületén, Bíró Károly polgármester házának a felújítása hamarosan indulni fog, magyarországi forrásokból befejeződött a Sárgaház felújítása, illetve a Zsinagóga felújítása, magyarországi illetve szerbiai kormányzati eszközökből. Elkészült a Bagolyvár és a Víztorony felújítási tervdokumentációja Palicson. Mindezek olyan épületek, amelyek a szabadkaiság szempontjából fontosak.”
A Városi Könyvtár épületét a jövőben teljes egészében felújítják - mondta dr. Pásztor Bálint. Mindez természetesen nem fog a városközponton kívül élő polgárok rovására menni - tette hozzá: „Szabadka fontos épületeinek a megőrzése is, és a csatornahálózat, a vízvezeték-hálózat, az úthálózat javítása, bővítése Szabadka teljes területén, ezek a mi prioritásaink.”
A Szabadkai Városi Képviselő-testület elnöke szerint mindezekre elő fogják teremteni a szükséges pénzt.

Befejeződtek a munkálatok a Szabadkai Városi Könyvtár épületén

A Szabadkai Városi könyvtár fő homlokzata gyönyörűen fel lett újítva.

Újra hófehér Atlaszok láthatóak
a Szabadkai Városi Könyvtár fő homlokzatán.
A fő homlokzat az épület előrésze,
amely általában az utcára néz.
A Szabadkai Városi Könyvtárnak
a fő homlokzatán látható szobrokat
Atlaszoknak nevezzük.
A Szabadkai Városi Könyvtár
fő homlokzatának felújítása
már nagyon fontos volt.
2020-ban nagyon rossz állapotban volt
a Szabadkai Városi Könyvtár fő homlokzata.
2020-ban a városi könyvtár
fő homlokzatán lévő egyik Atlasz-szobor
karja leszakadt.
Dr. Pásztor Bálint tegnap megtekintette
a teljesen felújított gyönyörű fő homlokzatot.
Tegnap április 12-e, kedd volt.
Dr. Pásztor Bálint a VMSZ alelnöke.
Dr. Pásztor Bálint sokat tett azért,
hogy pénzt kapjanak a városi könyvtár
homlokzatának felújítására.
Dr. Pásztor Bálint elmondta,
nagyon fontos az épületek megóvása Szabadkán.
Dr. Pásztor Bálint elmondta,
hogy a következő időszakban, tervben van
a Városháza felújítása.
Hamarosan pedig Bíró Károly
egykori szabadkai polgármester házának
a felújítása kezdődik el.
Tervben van még a palicsi Bagolyvár
és a Víztorony felújítása is.


Adománybolt nyílt Óbecsén

Hétfőtől egy garázsban berendezett kisboltban válogathatnak az óbecsei rászorulók a helyiek adományaiból. Az Óbecse Segítőkész Emberei Polgári Csoport több mint 100 családot segít immár évek óta.

Most még dobozokban sorakoznak a cipők, hamarosan azonban ezek is a polcokra kerülnek. Az óbecsei Újfalu egyik garázsában nyílt meg hétfőn az a kisbolt, ahol méret szerint rendezve várnak új tulajdonosukra a gyermekruhák és a lábbelik, de játékok és felnőtteknek való holmik is elvihetők innen ingyen.
Velimirov Krisztina egy nyolc és egy négyéves gyermeket nevel.„Ide lehet hozni dolgokat, vinni dolgokat, nem kell a kislányaimnak annyi mindent megvenni, az iskolára is van pár fölszerelés, úgyhogy elég nagy segítség.”
Pálinkás Hermina is mindig számíthatott az Óbecse Segítőkész Emberei Polgári Csoport segítségére. Négy gyermeke közül kettő még iskolába jár.„ Nagyon segít rajtunk, tényleg nem panaszkodhatok. Meg vagyok elégedve velük.
- Mit szokott vinni innen?
- Ruhákat, van, amikor élelmet.”
A polgári csoportot Szabó Horvát Amália hívta életre, aki az elmúlt csaknem öt évben a közösségi hálón keresztül kérte és adta tovább a segítséget azoknak, akik valamiben hiányt szenvednek. Ez a bolt most megkönnyíti a munkáját.
Szabó Horvát Amália, elnök, Óbecse Segítőkész Emberei Polgári Csoport: „Amikor indultunk, akkor kb. 170 család volt, most olyan 120 családot segítünk, amelyek nagy része beteg vagy fogyatékos gyerekeket nevel, a többiek idősebb személyek vagy olyanok, akiknek kevés a fizetésük.”
A bolt a Tica Fivérek utca 66. szám alatt hétfőtől péntekig 9 és 16 óra között várja az adományozókat és a rászorulókat. A szeptemberi iskolakezdésre való tekintettel most főleg tanfelszerelésre van szükségük a támogatott családoknak, így Amália ilyen eszközöket is remél az adományozóktól.

Adománybolt nyílt Óbecsén

Hétfő július 22-e volt.
Egy óbecsei garázsban berendezett
kisboltban található az adománybolt.
Az óbecsei rászoruló emberek válogathatnak
az adománybolt termékei közül.
A kisboltban az óbecsei lakosok adományai vannak.
Az adományboltot az Óbecse Segítőkész Emberei
Polgári Csoport nyitotta meg.
Ez a szervezet több mint 100 családot segít évek óta.
Az adományboltból gyermekruhák és lábbelik,
játékok és felnőtteknek való dolgok is elvihetők ingyen.
A felhasználók elmondták, nagy segítség számukra az adománybolt.
Az adománybolt a Tica Fivérek utca 66-os címen található Óbecsén.
A bolt hétfőtől péntekig délelőtt 9 óra és délután 4 óra között
várja az adományozókat és a rászorulókat.
A szeptemberi iskolakezdés miatt most főleg
tanfelszerelésre van szükségük a támogatott családoknak.
Ezért az adományozóktól várják
az iskolához szükséges eszközöket is az adományboltba.


Szemétszedési akció a makkhetesi erdőben

A szabadkai megmozdulásban mintegy 15 önkéntes vett részt.

Kicsik és nagyok együtt gyűjtötték a szemetet a szabadkai makkhetesi erdőben vasárnap. A tisztítsuk és védjük a szabadkai erdőket elnevezésű akcióban mintegy tizenöten vettek részt, akik mind azért gyűltek össze, hogy védjék környezetüket.
A vasárnapi gyűjtéshez csatlakoztak a szabadkai Naše malo nekome je sve jótékonysági csoport önkéntesei is. Ők is fontosnak tartják azt, hogy tegyenek valamit a környezetünkért. Tijana Mijović: „A környezet megóvása szempontjából nagyon fontos, hogy erdőink tiszták legyenek. Sajnos nagyon szennyezett és sok a hulladék.”
Az elmúlt évek során összesen 1100 hektáron mintegy 180 köbméter szemetet sikerült összegyűjteni, ami az önkéntesek nélkül nem valósult volna meg - hangsúlyozta az akció koordinátora. Dragan Đorđević: „Ezúton is szeretnék köszönetet mondani a Köztisztasági és Parkosítási Kommunális Közvállalatnak, emellett természetesen a Környezetvédelmi Minisztériumnak, hogy támogatták ezt a projektet. Aztán ott van a Szerbia Erdei Közvállalat és a Vajdaság Erdei Közvállalat, és persze az önkénteseknek, akik minden akcióban részt vettek, bárhol is volt megszervezve.”
Az akció koordinátora hozzátette, a jövőben is biztosan lesznek még ehhez hasonló megmozdulások.

Szemétszedési akciót tartottak vasárnap a makkhetesi erdőben.

Vasárnap március 27-e, tegnap volt.
A makkhetesi erdő Szabadkán van.
A szemétszedési akcióban több mint
15 önkéntes vett részt.
Kicsik és nagyok együtt gyűjtötték
a szemetet tegnap a makkhetesi erdőben.
A szemétszedési akció neve:
Tisztítsuk és védjük a szabadkai erdőket.
Az önkéntesek elmondták, nagyon fontos
tisztán tartani a környezetet.
Az önkéntesek szerint fontos,
hogy minden erdő tiszta legyen.
Az önkéntesek elmondták,
sajnos nagyon sok a szemét
a makkhetesi erdőben is.
Aki szemetel, az szennyezi a környezetet.
Szemetet a szemetesbe
vagy az arra kijelölt helyre kell eldobni.
A szervezők elmondták,
hogy a következő időszakban lesznek még
hasonló szemétszedési akciók
más szabadkai erdőkben is.


Péntektől igényelhetik a biciklivásárlásra fordítható támogatást az újvidékiek

Az újvidékiek június 25-e és július 5-e között jelentkezhetnek a tízezer dináros kerékpárvásárlásra vonatkozó pályázatra. Az önkormányzat támogatni szeretné a kerékpáros közlekedést és csökkenteni a környezetszennyezést.

Újvidéken igyekeznek egyre jobban népszerűsíteni a kerékpározást. Rendszeresen szerveznek biciklis programokat.A kerékpárboltok átlagosan tíz-tizenöt kerékpárt adnak el naponta. Ez a szám remélhetőleg növekedni fog az elkövetkező időszakban.
Dragan Rajtarović kerékpár-kereskedő: „Amióta a város bejelentette, hogy támogatják a kerékpárvásárlást, az emberek folyamatosan kérdezgetnek a biciklivásárlásról, mert ők sem tudják pontosan, mikor kezdődik az akció, mikor vehetik meg a biciklit, mikor válthatják be a számlát, mikor kell átadni a szükséges dokumentációt. Tehát érdeklődnek. Mindenki hallott róla, és mindenki várja, hogy elkezdődjön.”
Az akcióban részt vesz az Újvidéki Kerékpáros Kezdeményezés nevű szervezet is, amelynek tagjai igyekeznek minél több kerékpáros programot szervezni, és szorgalmazzák a kerékpárutak kiépítését is.
Aszódi Ágnes, az Újvidéki Kerékpáros Kezdeményezés alapítótagja: „Újvidék városa meghaladta azt a tíz százalékos határt, amely szerint az infrastruktúra eléggé jó, hogy rengeteg ember biciklire üljön, viszont további támogatási akciókra van szükségünk. Amit biztos tudunk, hogy az infrastruktúrán is még dolgozni fogunk.”
A városi csúcsforgalomban a kerékpár a leggyorsabb közlekedési eszköz, ezenkívül tejesen környezetbarát.
Oláh Csongor ökológus: „Az európai uniós adatok szerint jelen pillanatban körülbelül hatvan százalékát teszi ki a szén-dioxid-kibocsátásnak a gépjárműforgalom. Ezzel szemben a kerékpározás szinte nullára csökkentené ezt.”
Minden nagykorú újvidéki lakos jelentkezhet, de egy családból csak egy ember kap majd támogatást. Pályázni a vozibicikl.rs oldalon lehet, itt ki kell tölteni a jelentkezési űrlapot.
Mira Radenović, környezetvédelemmel megbízott tag, Újvidéki Városi Tanács: „Az ötnapos jelentkezési határidő lejártával a bírálóbizottság felhívja önöket, utána csak a személyi igazolványt kell majd felmutatni.”
Az első kilencszáz jelentkező részesül majd támogatásban. A végleges ranglista megjelenése után lehet megvásárolni a kerékpárokat, és az erről szóló számlát kell majd leadni.

Péntektől igényelhetik a biciklivásárlásra való támogatást az újvidékiek

Péntektől igényelhetik a biciklivásárlásra való támogatást az újvidéki lakosok.

Péntek június 25-e lesz.
Június 25-e és július 5-e között lehet jelentkezniük
az újvidéki lakosoknak a 10.000 dináros
kerékpárvásárlásra vonatkozó pályázatra.
Újvidék városa a pénzbeli támogatással
segíteni akarja a lakosokat, hogy minél többen
közlekedjenek kerékpárral.
Kerékpárral közlekedni azért jó,
mert az ember nem szennyezi a környezetet.
Kerékpárral közlekedni sokkal jobb, mint autóval.
Az autó, a motor vagy a busz közlekedése is
szennyezi a környezetet.
Újvidéken gyakran szerveznek biciklis programokat.
A kerékpárboltok naponta 10 vagy 15 darab
kerékpárt adnak el Újvidéken.
Várhatóan még több kerékpárt fognak vásárolni
az emberek, a pénzbeli támogatás miatt.
A kerékpárvásárlásra való pályázatra
minden nagykorú újvidéki lakos jelentkezhet.
Nagykorú az, aki betöltötte a 18. életévét.
Egy családból csak 1 ember kap majd támogatást.
A kerékpárvásárlásra a következő
internetes oldalon lehet jelentkezni:
vozibicikl.rs
Azok az újvidéki lakosok, akik megkapják
a kerékpárvásárlasra való támogatást
telefonon kapnak értesítést róla.
Ez után a személyi igazolványt kell majd felmutatni.
Az első 900 jelentkező kapja majd meg a támogatást.
A kerékpárvásárlásról kapott számlát majd le kell adni.


Törökbecse: Ingyenes számítógépes képzés gyerekeknek

Folytatódnak az ingyenes számítógépes képzések a törökbecsei Teleházban. A foglalkozásokat már nyolc éve rendszeresen megszervezik az iskolásoknak, a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság támogatásának köszönhetően.
A 2001-ben alapított Teleház Polgárok Egyesülete a helyi Jókai Mór Művelődési Egyesület székházában működik. Az egyesület elsődleges feladata, hogy a kicsiknek lehetőséget biztosítsanak a számítógép kezelésének elsajátításához, de szükség szerint ingyenes tanfolyamokat indítanak a felnőtt korosztálynak is.
Az ingyenes számítógépes tanfolyamon jelenleg tizenöt iskolás gyermekkel foglalkoznak.

Ingyenes számítógépes képzés Törökbecsén

Ingyenes számítógépes képzést szerveznek gyerekek részére Törökbecsén.

Törökbecse 1 település és község Vajdaságban.
Jelenleg 15 gyermekkel foglalkoznak
az ingyenes számítógépes képzésen, Törökbecsén.
A törökbecsei Teleházban szervezik meg
az ingyenes számítógépes képzést.
A képzést már 8 éve minden évben megszervezik
az iskolások részére Törökbecsén.
A számítógépes képzésen a gyerekek megtanulják,
hogyan kell használni a számítógépet.
Felnőttek részére is szoktak szervezni
számítógépes képzést Törökbecsén.


Raichle Ferenc születésének 155. évfordulóját ünnepelte a Szabadkai Kortárs Galéria

Továbbá idén lett 120 éves a Raichle-palota, amely 1968 óta ad otthont az intézménynek.

A Szabadkai Kortárs Galéria a mai napon ünnepelte Raichle Ferenc születésének 155. évfordulóját. Délelőtt megkoszorúzták az építész mellszobrát a Raichle Ferenc parkban. Raichle Ferenc apatini származású építész. Ő tervezte és építette meg a Raichle-palotát, valamint a nevéhez fűződik a többi között a Szabadkai Városi Könyvtár megtervezése is.
Szalma Viktória, igazgató, Szabadkai Kortárs Galéria: „Az építész ma lenne 155 éves és igazából ilyen koszorúzás még soha nem volt és úgy gondoltuk, hogy ez egy nagyon jó alkalom lenne, hogy megemlékezzünk mindarról, amit Szabadkának - nemcsak nekünk a Kortárs Galériának hagyott - hanem egész Szabadkának. Ugye nem csak a Raichle-palotát, hanem több bérpalotát, ott van a könyvtár épülete, ami szintén az ő munkája. Igaz, hogy ez családi ház volt és ők csak négy évig tudtak ebben az épületben lakni, de amit itt hagyott nekünk, ez az örökségünk része lett, büszkesége a városnak és mindenkinek, aki ide látogat.”

Raichle Ferenc születésének 155. évfordulóját ünnepelték

A Szabadkai Kortárs Galéria tegnap ünnepelte Raichle Ferenc születésének 155. évfordulóját.

Tegnap február 23-a, péntek volt.
Tegnap délelőtt megkoszorúzták az építész mellszobrát
a szabadkai Raichle Ferenc parkban.
Raichle Ferenc 1 nagyon híres építész volt.
Raichle Ferenc tervezte és építette meg
a Raichle-palotát és ő tervezte
a Szabadkai Városi Könyvtár épületét is.
Idén lesz 120 éves a Raichle-palota is.
Szalma Viktória elmondta, hogy fontosnak tartották
az építész mellszobrának a koszorúzását,
így emlékezve Raichle Ferencre.
Szalma Viktória a Szabadkai Kortárs Galéria igazgatója.


Segélycsomag a kisnyugdíjasoknak Szabadkán

A hét végéig megkezdik a segélycsomagok kiosztását a kisnyugdíjasoknak Szabadka város területén - jelentette be Bogdan Laban polgármester.

Az önkormányzat 6 millió dinárt különített el erre a célra. Az adományok alapvető élelmiszereket és fertőtlenítőszereket tartalmaznak. A rászorulók, a szociálisan veszélyeztetett személyek már kaptak segélycsomagot, a napokban pedig a kisnyugdíjasokhoz is eljutnak az adományok - emelte ki Laban. Hozzátette, az önkormányzat állandó kapcsolatban van a szociális védelmi intézményekkel és szervezetekkel, hogy mindenkiről gondoskodjanak, aki segítségre szorul. Emellett kijárási engedélyt kapnak azok, akik időseknek, rászorulóknak nyújtanának támaszt.

Segélycsomagot fognak kapni a kisnyugdíjasok Szabadkán.

Kisnyugdíjas az a nyugdíjas,
akinek a nyugdíja
30.000 dinár alatt van.
A napokban kezdik kiosztani
a segélycsomagokat
a kisnyugdíjasoknak
Szabadkán.
A segélycsomagokban élelmiszerek
 és fertőtlenítőszerek lesznek.
A kijárási tilalom idején
kijárási engedélyt kapnak
azok az emberek,
akik az idős embereknek
segítenek, vagy szállítják ki
a segélycsomagokat.


Nem volt kórházi kezelésre szoruló új koronavírusos Szabadkán

A Szabadkai Közkórház Covid-részlegén jelenleg csak egy beteget ápolnak, állapota nem súlyos, így nem szorul mesterséges lélegeztetésre sem.

Három pácienst teszteltek a Szabadkai Közkórház Covid-rendelőjében 24 óra leforgása alatt a tegnapi közlemény szerint. Egyikük sem szorult kórházi ellátásra, és az egészségügyi dolgozók között sincs már huzamosabb ideje újabb fertőzött. Két koronavírussal fertőzött beteget elbocsájtottak, ők teljes gyógyulásukig otthon lábadoznak.

Nincs új koronavírusos beteg a Szabadkai Közkórházban

Jelenleg nincs új koronavírusos beteg a Szabadkai Közkórházban.

A Szabadkai Közkórházban
van Covid-részleg,
ahol a koronavírusos
betegeket ápolják.
A koronavírust
Covid 19-nek is hívják.
A szabadkai kórház
Covid-részlegén jelenleg
csak 1 koronavírusos
beteget ápolnak.
A koronavírusos betegnek
az állapota nem súlyos,
nincs szüksége
mesterséges lélegeztetésre.
Nincs koronavírusos
beteg az egészségügyi
dolgozók közül sem
Szabadkán.
Egészségügyi dolgozó
például az orvos,
a nővér, az ápoló.
A Szabadkai Közkórház
Covid-részlegéről
2 koronavírusos beteg
meggyógyult, ezért
haza is mehettek.


Újvidék támogatja a kerékpárvásárlást

A város erre a célra nyolcmillió dinárt különít el a költségvetésből.

A cél ösztönözni a kerékpárhasználatot, megnövelni a kerékpározók számát annak érdekében, hogy javuljon a levegő minősége és csökkentsék a környezetszennyezést.
Szerbiában ez az első város, amely kerékpárvásárlásra ad anyagi támogatást - jelentette ki Miloš Vučević. Újvidék polgármestere hozzátette, egy hónap múlva derül ki, hogy mik a támogatás odaítélésének szabályai, az elképzelések szerint a kerékpár árának több mint felét kifizetné a város.

Újvidék támogatja a kerékpárvásárlást

Újvidék városa pénzzel fogja támogatni a kerékpárvásárlást.

Újvidék 1 nagyváros Vajdaságban.
Újvidék azért akarja támogatni
a kerékpárvásárlást,
hogy minél többen közlekedjenek
kerékpárral a városban.
A kerékpározás nem szennyezi
a környezetet.
Ha minél több ember kerékpározna,
akkor tisztább lenne
a levegő, és jobb lenne
a levegő minősége.
A sok autó szennyezi
a levegőt és a környezetet.
Kerékpározni jobb,
mint autóval közlekedni.
Szerbiában Újvidék lesz
az első város, ahol
pénzbeli támogatást
adnak az embereknek
kerékpárvásárlásra.
Újvidék polgármestere elmondta,
1 hónap múlva derül ki,
hogy milyen szabályai
lesznek a kerékpárvásárlásnak,
és hogy mennyi pénzzel
támogatják a kerékpárvásárlást.
1 hónap múlva március lesz.
A tervek szerint Újvidék
a kerékpár árának több mint felét
kifizeti a kerékpárvásárláskor.
Például ha 20.000 dinárba
kerül a kerékpár, akkor
Újvidék városa több mint
10.000 dinárt kifizet
a kerékpárra.


Kisállat-kiállítás lesz a hétvégén Szabadkán

A helyi kisállattenyésztők egyesületének szervezésében madarakat, nyulakat, baromfikat, halakat és terráriumi fajokat ismerhetnek meg az érdeklődők.

Több mint 200 kiállító, nagyjából 1600 kisállata lesz látható, ami 20 százalékkal több a korábbi években megszokottnál. A kiállítás a Pacséri út 61-es szám alatt lesz látogatható, a bútoráruház udvarában, szombaton 16 és 20, valamint vasárnap 7 és 12 óra között.

Kisállat-kiállítás lesz Szabadkán

Szombaton és vasárnap kisállat-kiállítást tartanak Szabadkán.

Szombat november 25-e,
vasárnap november 26-a lesz.
A kiállítást a szabadkai kisállattenyésztők egyesülete
szervezi meg a hétvégén.
A kiállításon az érdeklődők madarakat, nyulakat, baromfikat,
halakat és más fajokat ismerhetnek meg.
Több mint 200 kiállító és 1600 kisállat lesz látható a kiállításon.
A kiállítás Szabadkán, a Pacséri út 61-es címen látogatható.
A bútoráruház udvarában, szombaton
délután 4 óra és este 8 óra között lesz látogatható
a kisállat-kiállítás.
Vasárnap reggel 7 óra és 12 óra között tart a kisállat-kiállítás.


Szabadka: Reggel 8 és este 8 között hívható a segélytelefonszám

Már hívható Szabadkán az a segélytelefonszám, amelyen a 65 év feletti helyi lakosok kérhetnek segítséget, az élelem, gyógyszerek és a legfontosabb szükségletek beszerzésére.

A szám a 024/636-136, reggel 8-tól este 8 óráig hívható. Ugyanezen a számon egészségügyi tanácsokat is kérhetnek az idősek. A ügyfélszolgálatos munkatársak magyarul és szerb nyelven állnak a 65 év feletti polgárok rendelkezésére. Egy e-mail címet is létrehoztak ugyanerre a célra, ez a covid19@subotica.rs. A telefonszámon és az e-mail címen nem csak a szükségletek kapcsán jelentkezhetnek, de információt kaphatnak a Szerbia területén bevezetett rendkívüli állapot kapcsán foganatosított intézkedésekről is. A telefonszám tehát 024/636-136.

Segélytelefonszám hívható Szabadkán

Segélytelefonszámot tudnak hívni a 65 évnél idősebb emberek Szabadkán.

A segélytelefonszámon az idős emberek
segítséget tudnak kérni.
A 65 évnél idősebb emberek
segítséget kapnak az élelem,
a gyógyszerek és más fontos dolgok
beszerzéséhez.
Segítségkéréshez ezt
a telefonszámot kell hívni:
024/636-136
Ezt a telefonszámot
minden nap reggel 8 órától
este 8 óráig tudják felhívni
az idős emberek Szabadkán.
A segélytelefonszámon
egészségügyi tanácsokat is
kapnak az idős emberek.
A segélytelefonszámon
magyarul és szerbül is
választ kapnak az idős emberek.
E-mailben is tudnak segítséget kérni
a 65 évnél idősebb emberek
Szabadkán.
Erre az e-mail címre
tudnak írni az idős emberek:
covid19@subotica.rs
Ezen az e-mail címen
még több információt tudnak
kapni az idős emberek
a koronavírusról.
Az e-mailhez internet kell.
A koronavírus miatt
a 65 évnél idősebb embereknek
otthon kell maradniuk.


Beindul a meleg próbaüzemmód a szabadkai távfűtőrendszerben, a tényleges fűtés kezdetére azonban még várni kell.

A mintegy 10 ezer felhasználónak fűtést biztosító Szabadkai Távfűtőművek tájékoztatása szerint akkor indítják be a rendszert teljesen, ha azt az időjárás megköveteli. Az időjárás-előrejelzések szerint azonban legalább 10 napot mindenképpen várni kell még a fűtési szezon kezdetére.

Hétfőn kipróbálják a szabadkai távfűtőrendszert

Hétfőn kipróbálják a szabadkai távfűtőrendszer működését.

Ma van hétfő, október 7-e.
Távfűtés a városokban van.
A távfűtés miatt van meleg a házakban.
A távfűtésért fizetni kell.
Amikor a távfűtés működik, a radiátorok melegek.
Ma kipróbálták a szabadkai távfűtőrendszert Szabadkán.
A próba miatt ma melegek a radiátorok Szabadkán.
A fűtési szezon még nem kezdődik el.
A fűtési szezon akkor indul el, amikor az időjárás megköveteli.
Az időjárás-előrejelzés jobb időjárást mutat.
A jobb időjárás miatt még 10 napig nem kezdődik a fűtési szezon.
10 napig még nem kezdődik a fűtési szezon, ezért nem lesznek melegek a radiátorok.


Ünnepi nyitvatartás, ügyeletek és útlezárás Szabadkán

Rövidített munkaidővel, vagy pedig egyáltalán nem dolgoznak karácsony napján a kommunális vállalatok Szabadkán.

A szemetet december 25-én nem szállítják el, erre majd másnap kerül sor. Emellett a parkolás is ingyenes lesz holnap Szabadkán. A hivatalos ügyek intézésével is várni kell, ugyanis a közigazgatásban dolgozók sem mennek holnap munkába. A gyógyszertárak többsége is zárva lesz, ügyeletet a városházánál lévő patikában tartanak. A posták egy része holnap nem fog kinyitni, amelyik pedig igen, az többnyire rövidített munkaidővel dolgozik, délután 1 óráig fogadják az ügyfeleket.
A Suboticatrans járatai szombati menetrend szerint közlekednek majd. Karácsony napján a Szabadkai Egészségházak rendelői közül a 2-es, a 4-es és a 6-os tart nyitva reggel 7 és este 8 óra között, egyébként ebben az időkeretben működik majd a csantavéri és a bajmoki rendelő is. Palicson, Tavankúton és Kisbajmokban rövidített munkaidővel, 12 óráig fogadják a pácienseket.
Ismét lezárják a közlekedést az I-es B jelzésű úton, vagyis a kelebiai határátkelőtől Szabadkáig, illetve Szabadka és Bajmok között - tájékoztat a Szerbia Útjai Közvállalat. Az értesítés szerint pénteken reggel 7 órától vasárnap 13 óráig szünetel a forgalom az említett szakaszon, ugyanis fejezik az Y-ág felett áthaladó fölüljárót. A munkálatok idején a közlekedés a szabadkai kerülőúton folyik majd. A mélykúti úti felüljáró építési munkálatai miatt a teherforgalmat is átirányítják a régi közlekedési vonalra. Ez annyit jelent, hogy ezeket a napokon újra a Zágrábi utcán keresztül közlekedhetnek a teherautók és nyerges vontatók a kelebiai határátkelő irányába. A munkálatok idején a változásokat ideiglenesen kihelyezett közlekedési táblákkal jelzik majd.

Ünnepi nyitvatartás, ügyelet Szabadkán

December 25-én nem szállítják el a szemetet Szabadka területén.

December 25-e ma,
pénteken van.
Ma van karácsony napja.
A szemetet holnap,
vagyis december 26-án
fogják elszállítani
Szabadka területén.
Ma ingyenes
a parkolás Szabadkán.
Ma a hivatalos ügyeket nem
lehet elintézni
Szabadkán.
A legtöbb gyógyszertár is
zárva lesz ma.
A városházánál lévő
gyógyszertárhoz lehet
menni, mert ott
van ügyelet ma is.
A posták többsége is
ma zárva lesz
Szabadka területén.
Amelyik posta nyitva
van ma, az rövidített
munkaidővel dolgozik,
vagyis délután 1 óráig.
A Subotica-trans
buszai szombati
menetrend szerint
közlekednek ma.
Karácsony napján
a Szabadkai Egészségházak
rendelői közül
a 2-es, a 4-es
és a 6-os rendelő
tart nyitva.
Ezek a rendelők
ma reggel 7 órától
este 8 óráig várják a betegeket.
Ezzel a munkaidővel
dolgozik ma
a csantavéri és
a bajmoki rendelő is.
Palicson, Tavankúton
és Kisbajmokban
rövidített munkaidővel
várják a rendelők
a betegeket.
Ez a rövidített munkaidő
12 óráig van.


Ingyenes a termőföld vizsgálata Szabadkán

A vizsgálat kérvényezhető szántóföld, gyümölcsös, szőlőskert és üvegház földje minőségének ellenőrzésére is.

Ingyenesen ellenőriztethetik termőföldjeik minőségét a szabadkai gazdák. A vizsgálat költségeit az önkormányzat állja.
A szabadkai mezőgazdasági szakszolgálat felhívásban az áll, hogy a vizsgálat kérvényezhető szántóföld, gyümölcsös, szőlőskert és üvegház földje minőségének ellenőrzésére is.
Több paraméter is ellenőriztethető. Gazdaságonként szántó és üvegház esetében legfeljebb 10, gyümölcsös esetében legfeljebb 20 minta vizsgáltatható ki.
Az érdeklődők a 060/556-86-70-es vagy a 024/555-932-es telefonszámokon jelentkezhetnek.

Ingyenes termőföld vizsgálat Szabadkán

Ingyenesen kérhetnek termőföld vizsgálatot a szabadkai gazdák.

A szántóföldek, a gyümölcsösök,
a szőlőskertek és az üvegház földjeinek
a minőségét ellenőrzik ingyenesen Szabadkán.
A vizsgálat költségeit Szabadka községe
fizeti ki a szabadkai gazdáknak.
Azok a gazdák, akik szeretnék leellenőriztetni
termőföldjük minőségét
a következő telefonszámokon jelentkezhetnek:
060 556 86 70
vagy
024 555 932.


Hamarosan lehet korcsolyázni Szabadkán

A műjégpályán a járványügyi előírásokat figyelembe véve összesen 100 ember tartózkodhat, míg a zárt terekben 10-en lehetnek egyszerre.

Jövő héten indul a korcsolyaszezon a szabadkai műjégpályán. A jegy ára 200 dinárba kerül, a gyermekek 5 éves korig ingyenesen léphetnek jégre. Lehetőség van még korcsolyabérlésre is, ami 200 dinárba kerül, a korcsolya éleket pedig 100 dinárért tudják megélesíteni a műjégpálya munkatársai.
Dimitrioski Tamara, igazgató, Stadion Kommunális Közvállalat, Szabadka: „December nyolcadikán, szerdán hivatalosan is megnyitja kapuit a jégsportok kedvelői előtt a városi korcsolyapálya. Az előkészületek folyamatban vannak, november hónapban a közvállalat minden szükséges technikai előkészületet elvégzett, lefektettük a gumiszőnyeget, befestettük a korlátot, a zárt helyiségekben elvégeztük a higiéniai festést, a kompresszorokat szervizeltük és november elején elkezdtük a jégnek a gyártását.”

Hamarosan megnyílik a korcsolyapálya Szabadkán

Szerdától újra várja a látogatóit a szabadkai korcsolyapálya.

Szerda december 8-a lesz.
A járványhelyzet miatt a műjégpályán
összesen 100 ember tartózkodhat.
A járványhelyzet miatt a műjégpálya
zárt tereiben 10 ember lehet egyszerre.
A szabadkai műjégpályára a belépő ára 200 dinár.
A gyerekek 5 éves korig ingyenesen léphetnek a jégre.
Korcsolyát is lehet bérelni 200 dinárért.
A műjégpálya munkatársai a korcsolyák
éleinek a megélesítését is végzik 100 dinárért.
Minden felnőtt és fiatal korcsolyázni vágyót
 szeretettel várnak szerdától a szabadkai műjégpályára.


Három évet vesz igénybe Temerin utcai világításának cseréje

A beruházás kevesebb mint 7 év alatt megtérülhet.

A munkálatok majdnem egy éve zajlanak Temerinben. Ez idő alatt a főutca egy részén már lecserélték a hagyományos izzókat LED-es világításra. A munkálatok még az idén folytatódnak. Az izzók cseréje Temerin mellett Járekot és Staro Đurđevót érinti. Az első szakasz vége 2020 januárjára várható - jelentette ki Đuro Žiga, Temerin polgármestere. A beruházás értéke 20 millió dinár.

Temerinben cserélik az utcai világításokat

Temerinben már 1 éve cserélik az utcai világításokat.

Temerin 1 város Vajdaságban.
Temerin utcáin eddig hagyományos lámpák voltak.
A hagyományos lámpák helyett LED-es világítás lesz Temerinben.
A temerini főutca 1 részén már LED-es világítás van.
A LED-es világítás jobb, mint a hagyományos lámpák.
A LED-es világítással sokat lehet spórolni.
Temerin városa is spórolni akar a LED-es utcai világítással.
Járékon és Staro Đurđevón is cserélik az utcai lámpákat.
Járék és Staro Đurđevó Temerin községhez tartozik.
Járék és Staro Đurđevó 2 település.
Temerinben idén is folytatják az utcai lámpák cseréjét.
Még 2 évig fog tartani az utcai lámpák cseréje Temerinben.
Összesen 3 év alatt fogják befejezni
az utcai lámpák cseréjét Temerinben.


Működik a szabadkai műjégpálya, de nem mindenkinek

Egyelőre csak a profi sportolók mehetnek a jégre. A kedvtelésből korizóknak várniuk kell, hogy enyhítsenek a járványügyi óvintézkedéseken.

Jég van, korcsolyázni azonban csak keveseknek lehet Szabadkán. De nem csak Szabadkán, hanem az ország más jégpályáin is. Ennek oka, hogy a koronavírus-járvány terjedésének megfékezését célzó óvintézkedések csak a profi sportolók számára engedélyezik a korcsolyapályák használatát.
Szabadkán a Spartacus hokicsapatának tagjai mehetnek a jégre, akik több versenyre is készülnek a szezonban, amely számukra egyébként is rövidebb, mint máshol, ugyanis a szabadkai műjégpálya továbbra sem fedett, így a jég csak néhány hónapig tud megmaradni.
A rekreációs sportolóknak, illetve a kedvtelésből korizóknak egyelőre még várniuk kell arra, hogy kipróbálhassák a friss jeget Szabadkán.

Működik a szabadkai műjégpálya, de csak a profi sportolók használhatják.

A koronavírus-járvány miatt
mások nem mehetnek
korcsolyázni
a szabadkai műjégpályára.
Nem csak Szabadkán
van ez így, hanem
az ország több
műjégpályáján is.
Szabadkán a Spartacus
hokicsapatának tagjai
használhatják csak
a műjégpályát.
A csapat több
versenyre is készül.
A koronavírus-járvány miatt
még várni kell arra,
hogy bárki elmehessen
korcsolyázni
a szabadkai műjégpályára.


Részlegesen lezárják a Đuro Đaković utcát Szabadkán

Ma délután 1 és 4 óra között részlegesen lezárják a Đuro Đaković utcát.

A közlekedés a Patria Hoteltől a Kortárs Galériáig szünetel majd. Emiatt több autóbusz útvonala is megváltozik ebben az időtartamban - tájékoztat a Subotica-trans Utasszállító Közvállalat. A munkálatok befejeztével visszaáll a forgalmi rend. Az útzárra a Péter király-szobor körüli munkálatok miatt kerül sor, a felavatás csütörtökön lesz.

Lezárják a Đuro Đaković utca egy részét Szabadkán

Ma délután lezárják a Đuro Đaković utca 1 részét Szabadkán.

Ma délután 1 és 4 óra között lesz
lezárva a közlekedés a Đuro Đaković utcában.
Ma november 23-a, kedd van.
A Patria Hoteltől a Kortárs Galériáig
lesz lezárva az út ma délután.
Ez azt jelenti, hogy ezen az útszakaszon
nem lehet majd közlekedni
sem az autóknak, sem a buszoknak.
Az útlezárás a Péter király-szobor körüli
munkálatok miatt lesz.
A Subotica-trans Utasszállító Közvállalat
értesíti az utasokat, hogy az útlezárás miatt
több autóbusz útvonala is
megváltozik délután 1 óra és 4 óra között.
A munkálatok befejeztével visszaáll
a rendes közlekedés is.
A Péter király-szobor felavatása csütörtökön lesz.
Csütörtök november 25-e lesz.
A Péter király-szobor a Jadran épülete előtti téren épül.


Szabadka: Boban és Marko Marković zenekara szórakoztatja a téren szilveszterezőket

Koncerttel várják Szabadka főterén szilveszter éjszaka a szórakozni vágyókat. Vasárnap 22:30-tól Boban és Marko Marković lépnek fel zenekarukkal. Ezt megelőzően, pénteken a komolyzene kedvelőinek kedveskednek a városházán.

Komolyzenei hangversennyel kezdődik és a város főterén rézfúvós koncerttel folytatódik a szabadkai újévvárás. December 29-én, pénteken a Szabadkai Szimfonikus Zenekar ismert operaáriákat és népszerű ünnepi Strauss szerzeményeket ad elő 20 órától a Városháza dísztermében. A belépő ára ezer dinár.
Miloš Nikolić, művészeti vezető, Szabadkai Szimfonikus Zenekar: „Részben attól lesz különleges, hogy a karmesterünk, Mikica Jevtić minden ária előtt mond pár szót a műről, szerintem ez nagyon szép lesz. Másrészről pedig természetesen megkerülhetetlen Strauss, lesz egy polkánk is, amit eddig nem játszottunk Szabadkán, de most fogunk. Tehát igazán színvonalas és szép darabokkal készülünk és biztos vagyok benne, hogy most is elkápráztatjuk a teremben tartózkodó közönséget.”

A tavalyi kihagyás után idén attraktív zenei programmal és tűzijátékkal tér vissza a szilveszteri hangulat Szabadka központjába. Vasárnap Boban és Marko Markovićék szórakoztatják a téren szilveszterezőket.
Jasmina Stevanović, titkár, Társadalmi Tevékenységek Titkársága, Szabadka: „Lehetőségünk lesz egy olyan zenekart hallgatni, amely olyan ikonikus filmek zenéjével foglalkozott, mint az Arizona Dream és az Underground, olyan zenészeket, akik a világhírű Mesečina és Kalasnyikov című slágereket adták elő. Egy zenészt, akit a Songlines felvett a világ 50 legnagyobb hangszeresének listájára, mint az egyetlen trombitást a listán, illetve akit Guča nagykövetének választottak. Boban Marković és zenekara elért mindent, amit Szerbiában el lehet, az első trombitás címet, az aranytrombitát, illetve a legjobb zenekar díját is.”
A vasárnap 22 óra 30 perckor kezdődő szabadtéri koncertre ingyenes a belépő. A főtéren külön elkerített nézőteret biztosítanak. Nagy hangsúlyt fektetnek a biztonságra, ezért sem üveges, sem dobozos italt, illetve tűzijátékokat sem vihetnek magukkal az ott szilveszterezők. A téli vásár nyitva tart és a térre látogatóknak forralt bort, pezsgőt, valamint ízletes harapnivalót is kínálnak. A szabadtéri újévvárás látványos tűzijátékkal zárul a bejelentés szerint.

Szilveszterezés a szabadkai főtéren

Boban és Marko Marković zenekara szórakoztatja Szabadka főterén a szilveszterezőket.

Szilveszter, vagyis az év utolsó napja december 31-e lesz.
A koncert ingyenes lesz.
December 31-én a Városháza dísztermében
komolyzenei hangversennyel kezdődik az újévvárás.
A komolyzenei koncert után a város főterén
rézfúvós koncerttel folytatódik a szabadkai újévvárás.
Az esti koncert 10 óra 30 perckor kezdődik Szabadka főterén.
Ezen a napon Boban és Marko Marković zenekara
szórakoztatja a téren szilveszterezőket.
A főtéren külön elkerített nézőteret biztosítanak.
A nézők biztonsága miatt sem üveges,
sem konzerv italt, sem tűzijátékokat nem vihetnek magukkal
az ott szilveszterezők.
December 29-én, pénteken
a Szabadkai Filharmonikusok koncertje este 8 órától
a Városháza dísztermében kezdődik majd.
Erre a koncertre 1000 dinárba kerülnek a belépőjegyek.
A belépőjegyeket csütörtöktől árusítják
a Városháza alatti turisztikai irodában.
Csütörtök december 28-a, holnap lesz.
A szervezők azt is elmondták,
hogy a téli vásár nyitva tart.
A térre látogatóknak forralt bort, pezsgőt,
és finom harapnivalót is biztosítanak.
A szabadtéri újévvárás látványos tűzijátékkal zárul.


Megújul a magyarkanizsai Tisza-parti strandház

A beruházás értéke 2,5 millió dinár, melyet Magyarkanizsa önkormányzata az Ifjúsági és Sportminisztérium által kiírt pályázaton nyert meg. A strandházat a fiatalok 2023 tavaszán tudják használatba venni.

Nagyban folynak a munkálatok a strandháznál, megújult a tetőszerkezet egy része, a külső terasz új burkolatot kap, valamint a belső rész mennyezetének cseréje is megtörtént, továbbá sor kerül a nyílászárók, az elektromos hálózat felújítására, valamint az épület belső és külső festésére is.
Bagány Ágnes, ifjúsággal megbízott tanácstag: „Ezt az épületet az ifjúság fogja belakni, illetve az aktív és hasznos szabadidő eltöltésére fog szolgálni, amellyel azt szeretnénk elősegíteni, hogy az ifjúságot sokkal könnyebben tudjuk a közösségi életbe bekapcsolni, illetve elősegíteni az itthon maradásukat.”
Magyarkanizsa önkormányzatának családorientált politikájához hozzátartozik a középiskolába, egyetemre járó fiatalok minőségi időtöltésének támogatása is. A strandház felújítását követően a fiataloknak már két objektum is biztosítani tudja az összejöveteleket.
Fejsztámer Róbert, Magyarkanizsa polgármestere: „Tehát bármely apró programtól kezdve egészen akár egy zenés rendezvényig, diszkóestig bármit itt meg lehet szervezni, így már két komplett infrastruktúrával fog rendelkezni itt, Magyarkanizsán az ifjúság, ugyebár az egyik az Ifjúsági Központ, ami az őszi-téli hónapokra van és egy ifjúsági ház itt lent, a Tiszán, a parton.”
A strandház várhatóan május elsejére már helyet tud biztosítani az ifjúság által megszervezésre kerülő programoknak.

Felújítják a magyarkanizsai Tisza-parti strandházat.

A felújított strandházat a fiatalok várhatóan
2023 tavaszán már használhatják.
Már megkezdődtek a felújítások a strandháznál.
Eddig a tetőszerkezet egy része
és a külső terasz újjult meg.
A strandház belső mennyezetének
cseréje is megtörtént.
A következő időszakban felújítják
a nyílászárókat és a strandház
elektromos hálózatát is.
Nyílászáró például az ablak, az ajtó.
Az épület belső és külsö festése is
meg fog történni a következő időszakban.
A strandház célja, hogy hasznosan
töltsék el a szabadidejüket a fiatalok
és barátkozni tudjanak ebben az épületben.
A felújított strandházban tervek szerint
érdekes foglalkozásokat, zenés rendezvényeket
szerveznek majd a magyarkanizsai fiatalok számára.
Várhatóan május 1-jére készül el
a teljesen felújított magyarkanizsaiTisza-parti strandház.


Immunizáció a kétnapos szünet után Szabadkán

Újdonság, hogy most már 16 év az olthatósági korhatár, és az állapotos nők is beolthatók a Pfizer vakcinájával.

Az elmúlt napokban jelentősen csökkent az egy nap alatt regisztrált koronavírusos fertőzöttek száma Szerbiában. Ezzel egyidőben országszerte folytatódik az immunizáció. Szabadkán hétfőn is két oltóponton vehették fel a polgárok a védőoltást. A revakcinációra érkezők számára biztosítva volt a Pfizer-BioNTech, a kínai Sinopharm és az orosz Szputnyik V vakcina is. Akik viszont előzetes bejelentkezés nélkül most vették fel az első védőoltást, a Sinopharm és a Szputnyik V közül választhattak.
Szabadkán az ünnepek miatti kétnapos szünet után hétfőn ismét folytatódott az immunizáció. Az érdeklődés továbbra sem lankad, az új városházán kialakított oltóponton már a reggeli órákban is sokan várakoztak az oltásra. Horvát Militicsi Csaba a Pfizer második dózisát vette fel. Nagyon fontosnak tartja az immunizációt. „Hogy minél hamarabb megszűnjön ez a bezártság, meg ez a maszkhordás. Szeretnék kicsit már utazgatni is, világot látni. Most nagyon bezártak lettünk.”
Hasančević Rozália is azt reméli, hogy a védőoltás felvétele megvédi a vírustól, és segít legyőzni a járványt.„- Jól érzem magamat, nincsen semmi probléma. Majd meglátjuk.
- Bejelentkezett előre?
- Nem jelentkeztem, nem kell előre jelentkezni, úgyhogy jelentkezés nélkül felvettem a vakcinát, a kínait.”
Eddig csak a felnőttek vehették fel a védőoltást Szerbiában, most az olthatósági korhatárt 16 évre csökkentették, de kizárólag a Pfizer vakcina esetében. Emellett más változások is vannak. Dr. Bohucki Nebojsa, járványügyi szakorvos, Szabadka: „Nálunk Szerbiában az az újdonság, hogy májustól mindenki, aki terhes, megkaphatja a védőoltást, de kizárólag a Pfizer védőoltást. Azt is el kell mondani, hogy csak az első trimeszter után. Tehát a terhesség nem kontraindikáció, soha nem is volt, de most már hivatalosan is fel lehet venni a védőoltást a várandós kismamáknak. De mondom még egyszer, kizárólag a Pfizer védőoltást.”
A szakember hozzátette, a szoptatás sem kizáró ok a védőoltás felvételéhez, de ezt előbb hivatalos adatokkal kell alátámasztani. Bár Szerbiában még egyelőre nem oltják a szoptató kismamákat, ez hamarosan megváltozhat - véli dr. Bohucki Nebojsa.

Oltás a 2 napos szünet után Szabadkán

Ma újra folytatódott az oltás a 2 napos szünet után Szabadkán.
Ma május 3-a, hétfő van.
A május 1-jei ünnepek és az ortodox
húsvét miatt szünetelt 2 napig az oltás Szabadkán.
Újdonság, hogy most már
a 16 éves fiatalok is megkaphatják
a koronavírus elleni védőoltást Szerbiában.
Eddig csak a nagykorú lakosok kaphatták meg
a koronavírus elleni vakcinát az országban.
Nagykorú az, aki betöltötte a 18. életévét.
A 16 éves fiatalok csak a Pfizer nevű
koronavírus elleni vakcinát kaphatják meg
az országban.
Újdonság, hogy az állapotos nők is
megkaphatják a Pfizer nevű
koronavírus elleni védőoltást.
Állapotos nő az, aki babát vár.
A szoptató kismamák még nem kaphatják meg
a koronavírus elleni védőoltást Szerbiában.
Nemsokára lehet, hogy ők is megkaphatják
a vakcinát.
Az elmúlt napokban sokkal kevesebb
az új koronavírusos betegek száma
az országban.
Ez jó hír.
Akik ma a második adag védőoltást vették fel
Szabadkán, azoknak biztosítva volt
a Pfizer-BioNTech nevű vakcina,
a kínai Sinopharm vakcina
és az orosz Szputnyik V nevű vakcina is.
Akik előzetes jelentkezés nélkül
mentek ma az első védőoltásra,
azok a Sinopharm és a Szputnyik V
vakcina közül választhattak.
A szabadkai új városházán lehet felvenni
a koronavírus elleni védőoltásokat.
Ma reggel már sokan várakoztak
a vakcinára az új városházán.


Kisbuszt kapott a Szabadkai Caritas

Egy új Ford Tranzit utasszállító kisbusz kulcsait vehették át ma a Szabadkai Caritas képviselői. A Batschka Stiftung és a BAMA Kft. tavaly karácsonyi adományát a járványhelyzet miatt most adták át a szeretetszolgálatnak. A kisbusz a legjobbkor jött, mivel a meglévő már leamortizálódott és egy hónapja nem is üzemel.
A Caritasnak most átadott 8+1 személyes mikrobusz értéke csaknem 32 ezer euró. A mikrobusz különlegessége, hogy a hátsó üléseket előre lehet dönteni, és így rokkantkocsi is befér a mikrobusz hátuljába, amelyet négy különböző helyen lehet fixálni, tehát a mozgáskorlátozottakat is teljes biztonságban lehet szállítani.
A tavalyi évre vonatkozó donációk közül a legértékesebb a Szabadkai Caritasnak átadott utasszállító kisbusz, emelte ki Tóth Valéria, a PHIWA Kft. ügyvezető igazgatója.
"Sajnos a jól ismert helyzet miatt várnunk kellett arra, hogy a járművet leszállítsák az idén. Összesen mintegy 46 ezer eurót gyűjtöttünk össze minden olyan adományra, ami a 2021. évre vonatkozott."
Ric Gábor megköszönte az adományt és kiemelte, hogy a szóban forgó három cég már több éve támogatja a szeretetszolgálat munkáját. Az utasszállító kisbusz óriási segítség. Egy hónapja motorhibás lett a Szabadkai Caritas meglévő mikrobusza, azóta nem tudtak utaztatni kerekesszékes embereket, tette hozzá a szeretetszolgálat igazgatója.
"Több évre visszamenőleg szállítjuk azokat az időseket, akiknek nincs autó a családban, illetve olyan pici bevételből élnek, hogy nem tudják kifizetni a taxinak az árát. Tehát mi ezeket az embereket elszállítjuk szociális védelmi központba, egészségházba, kórházba, rehabilitációra. Tehát elvisszük őket az intézménybe és lehetővé tesszük ezáltal, hogy valamilyen alapvető emberi jogaikat megvalósítsanak."
A sajtótájékoztató után a mikrobusz kulcsait Tóth Valéria Paskó Csabának, a Szabadkai Caritas ügyvezetőjének adta át. Miután megtekintették a többfunkciós kisbuszt, az máris elindult első útjára.

Kisbuszt kapott a Szabadkai Caritas

Egy új Ford Tranzit utasszállító kisbuszt kapott a Szabadkai Caritas.

A kisbuszt 3 vállalat adományozta
a Szabadkai Caritas szervezetének.
A 3 vállalat neve
a Batschka Stiftung, a BAMA Kft.
és a PHIWA Kft.
A kisbuszt tavaly karácsonykor
szerette volna átadni a 3 vállalat
a Szabadkai Caritasnak.
Tavaly 2021 volt.
Tavaly a koronavírus-járvány miatt
nem tudták átadni a kisbuszt a Caritasnak.
Ezért tegnap történt a kisbusz átadása
a Caritas képviselőinek.
Tegnap április 12-e, kedd volt.
A Caritas 1 olyan szervezet,
amely a szegény sorsú embereken segít.
A kisbuszra nagy szüksége volt
a Szabadkai Caritasnak, mert a meglévő
már teljesen elhasználódott
és nem lehetett vele utazni.
A Caritasnak most átadott kisbuszba
9 személy fér be.
A kisbusz különlegessége,
hogy a hátsó üléseket előre lehet dönteni,
és 1 kerekesszék is befér.
Így a mozgáskorlátozott személyek is
biztonságban utazhatnak az új kisbuszban.
Ric Gábor megköszönte a kisbuszt,
és elmondta, hogy az adományra
már nagy szükség volt ahhoz,
hogy a Szabadkai Caritas továbbra is
eredményesen működjön.
Ric Gábor a Szabadkai Caritas igazgatója.
A Szabadkai Caritas szegény sorsú
idős embereket is segít azzal,
hogy a kisbusszal elszállítja őket
a kórházba, az egészségházba
vagy valamilyen terápiára.


Várja a természet szerelmeseit a Tour de Fruška

Május 20-a és 22-e között rendezik meg a Tour de Fruška sporteseményt. A rendezvényt a tartományi kormány is támogatja. Igor Mirović, a tartományi kormány elnöke találkozott ma a szervezőkkel.
Az ülésen elhangzott, hogy tart a pályák rendezése és kijelölése, valamint a kísérő programok és tartalmak zárómunkálatai.
Eddig több mint 180 versenyző regisztrált az eseményre. Igor Mirović szerint ez egy olyan projekt, amely nemcsak Vajdaság gyöngyszemét, a Fruška gorát fogja bemutatni, hanem a tartományunkban rejlő gazdasági és turisztikai lehetőségeket is.
Az elsősorban a természet- és kerékpározás kedvelőinek szánt rendezvényt a szélesebb közönség számára is érdekessé szeretnék tenni különféle kísérő rendezvényekkel, mint például az éjjeli vásár.

Eddig több mint 180 versenyző
jelentkezett az eseményre.
A sportesemény a Fruška gorai hegységen
fog lezajlani.
Fruška Gora 1 nagy hegység Vajdaságban.
A sporteseményen főleg futni
és kerékpározni lehet a versenyzőknek.
A sportesemény mellett sok más
érdekes programot is szerveznek.
Ilyen lesz például az éjjeli vásár
vagy a kerékpárverseny gyerekek számára.
Még több információt a Tour de Fruška
internetes oldalán lehet olvasni:
https://www.tourdefruska.com/en/home/


Diákok és tanárok egyaránt adtak vért a szabadkai MTTK-n

Véradási akciót tartottak a szabadkai Magyar Tannyelvű Tanítóképző Karon. A helyi Vöröskereszt és a Szabadkai Közkórház vérátömlesztő osztálya rendszeresen szervez véradási akciót az intézményben. Diákok és tanárok egyaránt adtak vért.

A véradóknak először orvosi vizsgálaton kellett átesniük. Megállapították a vércsoportot, leellenőrizték, hogy megvan-e az elegendő vasszint, majd egy általános vizsgálatra került sor, amiből kiderült az illető adhat-e vért.
Az elsőéves Dudás Benjáminnak nem ez volt az első véradása.„Véleményem szerint fontos az, hogy segítsünk az embereken, és szeretek én is segíteni rajtuk.”
A hallgatók mellett az egyetemen dolgozók is fontosnak tartják, hogy részt vegyenek az ilyen akciókban.
Huszka Márta rendszeres véradó. Ez volt a hatodik véradása az MTTK könyvtárosának.„Ennek igazából családi oka van. A testvérem még gyerekkorában komoly műtétsorozaton esett keresztül, és akkor, ha nem lettek volna olyan emberek, akik vért adnak, akkor ő valószínű nem éli túl. Úgy gondoltam, ha tudok, én is segítek másoknak. Ezért fontos számomra a véradás.”
Egy egység vérrel akár három ember életét is meg lehet menteni - emelte ki Sebők Zsolt, a Vöröskereszt szabadkai munkatársa. Azt is elmondta, mi mindenre kell figyelni a véradóknak.„Aki úgy dönt, hogy szeretne vért adni, akkor javasoljuk, illetve az orvosok javasolják, hogy előtte éjjel pihenjenek, ez nagyon fontos, azért, hogy meglegyen a megfelelő vasszint. Reggel egy könnyű reggeli folyadék, tea, kávé, víz. Reggelire a zsíros ételeket kerüljük, azért, mert az utána kiül az adott egység vérnek a tetejére, és akkor ezt sajnos el kell dobni.”
A tavalyi évhez képest idén valamennyivel többen jönnek a véradási akciókra - közölte Sebők Zsolt. A szabadkai Vöröskereszt és a Szabadkai Közkórház vérátömlesztő osztályának közös véradási akciója legközelebb október 27-én, szerdán lesz a szabadkai rendőrségen, ahova minden önkéntest várnak.

Diákok és tanárok is vért adtak ma a szabadkai MTTK-n

Ma délelőtt véradási akciót tartottak a szabadkai Magyar Tannyelvű Tanítóképző Karon.

Ma október 19-e, kedd van.
A Magyar Tannyelvű Tanítóképző Kar
rövidítése az MTTK.
Az MTTK-n egyetemisták tanulnak.
A mai véradási akciót a szabadkai
Vöröskereszt és a Szabadkai Közkórház
vérátömlesztő osztálya szervezte meg.
Diákok és a tanárok is adtak ma vért
a szabadkai MTTK épületében.
Vért adni nagyon fontos dolog.
Véradással 3 ember életét menthetjük meg.
Vért adhat minden nagykorú egészséges ember.
Nagykorú az, aki betöltötte a 18. életévét.
A véradás előtt az orvos megvizsgálja
a személyt, hogy adhat-e vért.
Az orvosok azt tanácsolják a véradóknak,
hogy a véradás előtti éjjelen pihenjenek.
A véradás előtt a véradó könnyű reggelit fogyasszon.
Könnyű reggeli például 1 szendvics, tea, kávé vagy víz.
Véradás előtt reggelire ne együnk zsíros ételeket.
A következő véradási akció
október 27-én lesz a szabadkai rendőrségen.
Október 27-e szerda lesz.
Minden önkéntes véradót szeretettel várnak
október 27-én a szabadkai rendőrségen.


Ez a legkorszerűbb orvosi berendezésekkel felszerelt mentőautó Szabadkán

A szerb egészségügyi minisztérium adományozta a járművet.

Defibrillátorral és vákuumszivattyúval ellátott mentőautóval gazdagodott a szabadkai mentőszolgálat. A legkorszerűbb orvosi berendezésekkel felszerelt jármű a szerb egészségügyi minisztérium adománya, amely lehetővé teszi a legveszélyeztetettebb betegek megfelelő ellátását. A szabadkai mentőszolgálat csapatait havonta csaknem 10 alkalommal hívják ki ilyen súlyos betegekhez - mondta dr. Mihaela Budimski Soldat sürgősségi szakorvos. A Szabadkai Egészségház az év elején 5,5 millió dinárból vásárolt egy sürgősségi autót, azonban azt még el kell látni korszerű felszereléssel - ismertette Ivanka Beoković, az intézmény igazgatója. A szabadkai mentőszolgálat 38 járművel rendelkezik, ezek közül 18 mentőautó és 20 alkalmas sürgősségi mentésre.
Dr. Mihaela Budimski Soldat, sürgősségi szakorvos, Mentőszolgálat, Szabadka: „Ami a fokozottan veszélyeztetett betegeket illeti, vagyis az életveszélyes állapotban lévő pácienseket, akiket szállítunk, ezt biztosítja az a defibrillátor. A műszer lehetővé teszi a betegek megfigyelését és megfelelő ellátását. Szolgálatunk Újvidékre szállítja a betegeket, amennyiben szívinfarktusos betegeink vannak, abban az időszakban, amikor a Szabadkai Közkórház katéterező terme nem működik.”

A legkorszerűbb orvosi berendezésekkel felszerelt mentőautó Szabadkán

Egy nagyon korszerű orvosi berendezésekkel felszerelt mentőautót kapott a szabadkai mentőszolgálat.

A szerb egészségügyi minisztérium
adományozta a korszerű mentőautót Szabadkának.
Ez a korszerű orvosi berendezésekkel
felszerelt mentőautó biztosítja
a legveszélyeztetettebb betegek
megfelelő szállítását és ellátását is.
A szabadkai mentőszolgálat csapatait
havonta 10 alkalommal hívják ki súlyos betegekhez.
A szabadkai mentőszolgálat 38 járművel rendelkezik.
Ebből 18 mentőautó
és 20 járművet a sürgősségi mentésre lehet használni.
Az új és korszerű mentőautóban defibrillátor is van.
Ez a műszer biztosítja a betegek
megfigyelését és megfelelő ellátását.P